text:
O ka Tiiša Bjang Botee bja Rena bja Bokriste?
“Ditho ka moka tša mmele di gola ka yena; ka ge setho se sengwe le se sengwe se kopantšwe gotee ka kwano le go dira gore di be le tirišano.”
DIKOPELO: 53, 107
1. Go tloga mathomong, ke seka sefe seo Modimo a bego a dutše a se bontšha ge a šoma?
JEHOFA le Jesu ba be ba dutše ba na le botee go tloga mathomong a tlholo. Jehofa o bopile Jesu pele ga dilo tše dingwe ka moka. Ke moka, Jesu o ile a šoma le yena, a le ‘hleng ga gagwe e le mošomi yo a nago le bokgoni.’ (Diema 8:30) Bahlanka ba Jehofa le bona ba ile ba šoma gotee mešomong yeo ba bego ba swanetše go e dira. Ka mohlala, Noa le lapa la gagwe ba ile ba šoma gotee go aga areka. Ka morago, Baisiraele ba ile ba šoma gotee go aga taberenakele, go e hlahlamolla le go e tloša lefelong le lengwe go e iša go le lengwe. Ka tempeleng, ba ile ba opela gotee le go bapala diletšo tša mmino go tumiša Jehofa ka mmino o mobose. Batho ba Jehofa ba ile ba kgona go dira dilo tše ka moka ka gobane ba be ba dirišana.
2. (a) Ke’ng seo se bego se kgahliša ka phuthego ya Bakriste ba lekgolong la pele la nywaga? (b) Re tlo araba dipotšišo dife?
2 Bakriste ba lekgolong la pele la nywaga le bona ba ile ba dirišana. Moapostola Paulo o boletše gore le ge ba be ba na le bokgoni bja go fapana e bile ba na le dikabelo tše di sa swanego, ba be ba na le botee. Ka moka ga bona ba be ba latela moetapele wa bona, Jesu Kriste. Paulo o ile a ba swantšha le mmele wo o nago le ditho tše di fapafapanego tšeo di dirišanago. (Bala 1 Bakorinthe 12:4-6, 12.) Eupša go thwe’ng ka rena lehono? Re ka šoma bjang gotee ge re le modirong wa boboledi, ka phuthegong le ka lapeng?
GO ŠOMA GOTEE MODIRONG WA BOBOLEDI
3. Moapostola Johane o ile a bona pono efe?
3 Lekgolong la pele la nywaga, moapostola Johane o ile a bona pono yeo go yona barongwa ba šupa ba bego ba letša diphalafala. Ge morongwa wa bohlano a letša phalafala ya gagwe, Johane o ile a bona “naledi e wetšego lefaseng e etšwa legodimong.” “Naledi” yeo e ile ya diriša senotlelo go bula sekoti sa leswiswi. Mathomong go ile gwa tšwa muši sekoting seo, ke moka mušing woo gwa tšwa ditšie. Go e na le gore di senye dihlare goba dimela, ditšie tšeo di ile tša gobatša bao “ba se nago leswao la Modimo diphatleng tša bona.” (Kutollo 9:1-4) Johane o be a tseba gore ditšie tše dintši di ka baka tshenyo e kgolo kudu; di kile tša senya kudu kua Egipita mehleng ya Moshe. (Ekisodo 10:12-15) Ditšie tšeo Johane a di bonego di emela Bakriste ba tloditšwego bao ba bego ba dutše ba bolela molaetša o matla kgahlanong le bodumedi bja maaka. Le gona batho ba bangwe ba dimilione bao ba tlago go phela lefaseng ba thuša batlotšwa go bolela molaetša wo. Ba šoma gotee modirong wo wa boboledi. Modiro wo o thušitše batho ba bantši go tlogela bodumedi bja maaka le go se sa laolwa ke Sathane.
4. Ke mošomo ofe wo bahlanka ba Jehofa ba swanetšego go o dira, gona tsela e nnoši ya gore ba o dire ke efe?
4 Re neilwe mošomo wa go botša batho ‘ditaba tše dibotse’ lefaseng ka bophara pele bofelo bo fihla. Wo ke mošomo o mogolo kudu! (Mateo 24:14; 28:19, 20) Re swanetše go laletša bohle bao ba “nyorilwego” gore ba tle ba nwe “meetse a bophelo,” ke gore, re swanetše go ruta bohle bao ba nyakago go kwešiša therešo ya Beibele. (Kutollo 22:17) Eupša re ka kgona go dira se ge feela re “kopantšwe gotee ka kwano” e bile re šoma gotee ka phuthegong.
5, 6. Ke ka tsela efe re bago le botee ge re bolela ditaba tše dibotse?
5 E le gore re kgone go fihlelela batho ba bantši ka mo re ka kgonago, re swanetše go ba le thulaganyo modirong wa rena wa boboledi. Tlhahlo yeo re e hwetšago phuthegong e re thuša go ba le thulaganyo. Ka morago ga seboka sa tirelo ya tšhemo, re a tšwa gomme ra yo bolela le batho ka ditaba tše dibotse tša Mmušo. Le gona re ba nea dikgatišo tšeo di theilwego Beibeleng. Ge e le gabotse, re šetše re neile batho dikgatišo tše dimilione lefaseng ka bophara. Ka dinako tše dingwe re kgopelwa go tšea karolo masolong a kgethegilego a boboledi. Ge o dira modiro wo, o ba boteeng le bana babo rena ba dimilione lefaseng ka bophara bao le bona ba bolelago molaetša o swanago! E bile o šoma le barongwa, bao ba thušago batho ba Modimo go bolela ditaba tše dibotse.
6 Ruri go a thabiša go bala ka Pukung ya Ngwaga ka dipego tša modiro wa boboledi woo o dirwago lefaseng ka bophara! Nagana gape kamoo re bago batee lefaseng ka bophara ge re laletša batho dikopanong tša rena. Ge re le moo, ka moka ga rena re theetša lenaneo leo le swanago. Dipolelo, diterama le dipontšho tšeo di newago moo di re kgothaletša go nea Jehofa sohle seo re ka se kgonago. Le gona re ba boteeng le bana babo rena le dikgaetšedi ge re eba gona Segopotšong ngwaga le ngwaga. (1 Bakorinthe 11:23-26) Re bokana gotee ka letšatši le le swanago la Nisani 14 ka morago ga ge letšatši le sobetše go bontšha gore re leboga seo Jehofa a re diretšego sona le go kwa taelo ya Jesu. Le gona dibekeng tša pele ga Segopotšo, re šoma gotee go laletša batho ba bantši ka mo re ka kgonago gore ba be le rena tiragalong ye ya bohlokwa.
7. Ge re šoma gotee, re fihlelela’ng?
7 Tšie e tee e ka se bake tshenyo e kgolo kudu. Le wena o le tee o ka se kgone go dira boboledi go batho ka moka. Eupša ka gobane re šoma gotee, re kgona go botša batho ba dimilione ka Jehofa le go thuša ba bangwe go mo tumiša le go hlompha leina la gagwe.
DIRIŠANA GABOTSE LE BA BANGWE KA PHUTHEGONG
8, 9. (a) Paulo o dirišitše papišo efe go ruta Bakriste gore ba dule ba na le botee? (b) Re ka bontšha bjang gore re na le tirišano ka phuthegong?
8 Paulo o ile a hlalosetša Baefeso kamoo phuthego e rulagantšwego ka gona, gomme a re ditho ka moka tša phuthego di swanetše go ‘gola dilong tšohle.’ (Bala Baefeso 4:15, 16.) Paulo o dirišitše mohlala wa mmele go hlalosa gore Mokriste yo mongwe le yo mongwe a ka thuša phuthego go dula e na le botee le go latela Jesu, yena Moetapele wa phuthego. O boletše gore ditho ka moka tša mmele di dirišana “ka lelokololo le lengwe le le lengwe leo le neago se se nyakegago.” Ka gona go sa šetšwe gore re bafsa goba batho ba bagolo, re phetše gabotse goba re fokola mmeleng, ke’ng seo yo mongwe le yo mongwe wa rena a swanetšego go se dira?
O ka thuša phuthego bjang gore e dule e na le botee?
9 Jesu o kgethile bagolo gore ba etelele pele ka phuthegong, gomme o nyaka gore re ba hlomphe le go latela tlhahlo yeo ba re neago yona. (Baheberu 13:7, 17) Ga go bonolo go dira seo ka mehla. Eupša re ka kgopela Jehofa gore a re thuše. Moya wa gagwe o mokgethwa o ka re thuša go latela tlhahlo le ge e le efe yeo bagolo ba re neago yona. Le gona nagana kamoo re ka thušago phuthego ya gabo rena ge e ba re ikokobeditše e bile re dirišana le bagolo. Phuthego e tla ba le botee, e bile re tla ratana kudu.
10. Bahlanka ba bodiredi ba thuša bjang gore phuthego e be le botee? (Bona seswantšho seo se lego mathomong a sehlogo.)
10 Bahlanka ba bodiredi le bona ba thuša gore phuthego e dule e na le botee. Ba šoma ka thata go thuša bagolo, gomme re leboga sohle seo ba se dirago. Ka mohlala, bahlanka ba bodiredi ba kgonthišetša gore re na le dikgatišo tše di lekanego tšeo re di dirišago tšhemong, gape ba amogela baeng bao ba tlago dibokeng tša rena. Le gona ba šoma ka thata go lokiša Holo ya Mmušo le go kgonthišetša gore e dula e hlwekile. Ge re dirišana le bana babo rena ba, re ba boteeng le go hlankela Jehofa ka thulaganyo.
11. Bao e sa lego ba bafsa ba ka thuša bjang gore phuthego e be le botee?
11 Bagolo ba bangwe ba šomile ka thata ka phuthegong ka nywaga e mentši. Eupša mohlomongwe ga ba sa kgona go šoma ka thata ka ge ba tšofala. Bana babo rena bao e sa lego ba bafsa ba ka ba thuša. Ge e ba ba tlwaeditšwe, ba ka rwala maikarabelo a oketšegilego ka phuthegong. Le gona ge bahlanka ba bodiredi ba šoma ka thata, ge nako e dutše e eya ba ka kgethwa go hlankela e le bagolo. (1 Timotheo 3:1, 10) Bagolo ba bangwe bao e sa lego ba bafsa ba dirile tšwelopele e kgolo. Ga bjale ba hlankela e le balebeledi ba tikologo gomme ba thuša bana babo rena le dikgaetšedi diphuthegong tše dintši. Re a thaba ge bafsa ba ithaopela go hlankela bana babo bona le dikgaetšedi.
DIRIŠANA GABOTSE LE BA BANGWE KA LAPENG
12, 13. Ke’ng seo se ka thušago bohle ka lapeng go ba le tirišano?
12 Re ka thuša bjang ditho tša malapa a rena gore di be le tirišano? Ka go swara borapedi bja lapa beke e nngwe le e nngwe. Ge batswadi le bana ba ithuta ka Jehofa ba le gotee, lerato la bona le tla gola. Nakong yeo, ba ka itlwaetša seo ba tlago go se bolela ge ba le tšhemong, e lego seo se tlago go thuša bohle ka lapeng go itokišeletša bodiredi. Le gona ge bohle ka lapeng ba ekwa yo mongwe le yo mongwe a bolela ka therešo, ba bona gore lapa ka moka le rata Jehofa le gore le nyaka go mo thabiša, ba batamelana le go feta.
Ge banyalani ba rata Jehofa e bile ba mo hlankela mmogo, ba tla thaba le go ba le botee lenyalong
13 Ke’ng seo se ka thušago banyalani go ba le tirišano? (Mateo 19:6) Ge ba rata Jehofa le go mo hlankela ba le mmogo, ba tla thaba le go ba le botee lenyalong. Le gona ba swanetše go bontšhana lerato, go etša ge Aborahama le Sara, Isaka le Rebeka gotee le Elikana le Hanna ba ile ba dira bjalo. (Genesi 26:8; 1 Samuele 1:5, 8; 1 Petro 3:5, 6) Ge banyalani ba dira bjalo, ba tla ba batee le go batamela kgauswiuswi le Jehofa.
14. Ge e ba molekane wa gago wa lenyalo a sa hlankele Jehofa, o ka dira’ng gore lenyalo la lena le dule le tiile?
14 Beibele e bolela ka mo go kwagalago gore re se ke ra nyalana le batho bao ba sa hlankelego Jehofa. (2 Bakorinthe 6:14) Lega go le bjalo, go na le bana babo rena le dikgaetšedi bao ba nyalanego le batho bao e sego Dihlatse tša Jehofa. Ba bangwe ba ithutile therešo ba šetše ba le lenyalong, eupša balekane ba bona ya se be Dihlatse. Ba bangwe ba be ba nyalane le bahlanka ba Jehofa, eupša balekane ba bona ba tlogela phuthego. Maemong a, Bakriste ba dira seo ba ka se kgonago go boloka manyalo a bona a tiile ka go kwa keletšo ya Beibele. Ka dinako tše dingwe go ka ba thata go dira se. Ka mohlala, Mary le monna wa gagwe David, ba hlanketše Jehofa mmogo. Ka morago, David o ile a kgaotša go ya dibokeng. Eupša Mary o ile a tšwela pele a leka go ba mosadi wa go loka e bile a bontšha dika tša Bokriste. Le gona o ile a ruta bana ba gagwe ba tshela ka Jehofa gomme a tšwela pele a eya dibokeng le dikopanong. Ka morago ga nywaga e itšego, ge bana ba gotše e bile ka moka ba se sa dula ka gae, Mary o ile a tšwela pele a hlankela Jehofa le ge go be go le thata kudu. Lega go le bjalo, David o ile a thoma go bala dimakasine tšeo Mary a bego a mo tlogelela tšona. Ge nako e dutše e eya, David o ile a thoma go ya dibokeng ka matšatši a mangwe. Motlogolo wa gagwe wa nywaga e tshela o be a dula a mmeela setulo dibokeng, gomme ge David a se a tla, mošemanyana yo o be a re go yena: “Rakgolo, ga se ka go bona dibokeng lehono.” David o ile a boela go Jehofa ka morago ga nywaga e 25, gomme yena le mosadi wa gagwe ba thabišwa ke gore ga bjale ba boetše ba hlankela Jehofa ba le gotee.
15. Bao e lego kgale ba nyalane ba ka thuša bjang banyalani bao e sa lego ba bafsa?
15 Lehono, Sathane o hlasela malapa. Le ke le lengwe la mabaka ao ka ona banyalani bao ba hlankelago Jehofa ba swanetšego go dirišana. Go sa šetšwe gore o na le nywaga e mekae o le lenyalong, nagana ka seo o ka se bolelago goba go se dira gore o tiiše lenyalo la gago. Ge e ba e le kgale le nyalane, le ka ba mohlala o mobotse go banyalani bao e sa lego ba bafsa. Mohlomongwe le ka laletša banyalani bao e sa lego ba bafsa borapeding bja lena bja lapa. Ba tla kgona go bona gore go sa šetšwe gore batho ba feditše nywaga e mekae ba nyalane, ba swanetše go dula ba bontšhana lerato le go ba batee.
‘A RE ROTOGELENG THABENG YA JEHOFA’
16, 17. Ke’ng seo bahlanka ba Jehofa ba se letetšego?
16 Ge Baisiraele ba be ba eya menyanyeng ya bona kua Jerusalema, ba be ba dirišana. Ba be ba lokišeletša selo sengwe le se sengwe seo ba bego ba tla se hloka leetong leo. Ke moka, ba be ba sepela mmogo gomme ba thušana. Ge ba le tempeleng, ba be ba tumiša Jehofa le go mo rapela ba le gotee. (Luka 2:41-44) Lehono, ge re dutše re itokišeletša go phela lefaseng le lefsa, re hloka go ba batee le go dira sohle seo se lego matleng a rena gore re dirišane. Na o ka nagana ka ditsela tšeo o ka dirago se ka mo go oketšegilego?
17 Batho lefaseng le ga ba kwane e bile ba lwa ka dilo tše dintši. Eupša re leboga gore Jehofa o re thušitše go ba le khutšo le go kwešiša therešo! Batho ba gagwe lefaseng ka bophara ba mo hlankela ka tsela yeo a e amogelago. Le gona batho ba Jehofa ba na le botee go feta le ge e le neng pele, kudukudu mehleng ye ya bofelo. Go etša ge Jesaya le Mika ba porofetile, re rotogela “thabeng ya Jehofa” re le gotee. (Jesaya 2:2-4; bala Mika 4:2-4.) Ruri re tla thaba kudu nakong e tlago ge batho ka moka mo lefaseng ba tla be ba “kopantšwe gotee ka kwano” e bile ba hlankela Jehofa ka botee!
Re kgona go bolela ditaba tše dibotse lefaseng ka bophara ka gobane re a dirišana


c: text/html

text:
Go Botša Batho Ditaba tše Dibotse ka Maleme a Gabo Bona Nageng ya Ireland le Brithania
Dihlatse tša Jehofa di dira maiteko a magolo a go bolela le batho ka Beibele ka maleme a gabo bona nageng ya Ireland le Brithania. * Maleme ao a akaretša Seisemane, Seirish, Segael sa Scotland le Sewelsh.
Ka September 2012, re ile ra tšweletša Wepesaete ya rena e mpshafaditšwego ya jw.org ka maleme a mantši go akaretša Seirish le Sewelsh, gomme Segael sa Scotland se thomile go ba gona ka August 2014. Re gatiša dipuku tšeo di theilwego Beibeleng ka maleme a fapafapanego. Batho ba arabetše bjang maitekong a?
Moruti wa kereke o ile a amogela pampišana yeo e theilwego Beibeleng ya Segael sa Scotland, ke moka a e balela godimo le semetseng gomme a thoma go rothiša megokgo. Ke eng seo se bego se mo kgomile ka tsela ye? O be a kgahlilwe ke tsela yeo pampišana ye e fetoletšwego ka yona, a botšiša gore: “Ke mang a e fetoletšego? Ruri e tloga e kwagala!”
Mo e ka bago batho ba 750 ba ile ba tsena Wepesaeteng ya jw.org ka Segael sa Scotland kgweding ya mathomo e tšweleditšwe.
Mofahloši wa Yunibesithing ya Ireland, Galway, o ile a botša Hlatse e nngwe gore o be a sa kgahlegele bodumedi. Eupša ge a be a lemoga gore a ka hwetša pukwana yeo e rego Beibele
Ka morago ga gore motšofadi yo mongwe a amogele pukwana ye e theilwego Beibeleng ka Sewelsh o ile a kgahlega kudu ke moka a re: “Go bolela therešo, ge nkabe le nneile yona ka Seisemane mohlomongwe nkabe ke e ganne, eupša ke kgahlwa ke gore ke e hweditše ka leleme la gešo.”
Ka August 2014, Jw.org ya Sewelsh e ile ya thoma go ba le boitsebišo bjo bo oketšegilego. Se se kgahlišago ke gore palo ya batho bao ba tsenago Wepesaeteng ya rena e ile ya oketšega gabedi kgweding yeo.
“Re Bolela Leleme le Tee”
Ka morago ga gore Jesu a hlathollele barutiwa ba gagwe ba babedi mangwalo, ka lethabo ba ile ba re: “Na dipelo tša rena di be di sa fse ge a be a bolela le rena tseleng, ge a be a re bulela Mangwalo ka mo go feletšego?” (Luka 24:32) Gantši batho ba kgomega kudu ge molaetša wa Beibele o hlaloswa ka mo go kwagalago ka maleme a gabo bona.
Emyr yo a tšwago Wales, o nyetše Hlatse ya Jehofa eupša ga se a ka a kgahlegela bodumedi bja mosadi wa gagwe. Ka morago o ile a gwerana le Hlatse e bitšwago Russell. Emyr o hlalosa seo se fetotšego kgopolo ya gagwe ka gore: “Ke ile ka thoma go tšeela godimo thuto ya Beibele ge Russell a be a etla le puku ya Ke Eng Seo ge e le Gabotse Beibele e se Rutago? * O ile a nnea kopi gomme a re: ‘Puku ye ke ya Sewelsh. Re tlo thoma go ithuta yona go thoma gona bjale.’” Ke ka baka la’ng Emyr a kgahlilwe ke tsela yeo Russell a ilego a mmotša mahlong ka yona? Emyr o hlalosa gore: “Therešo ke gore re bolela leleme le tee, setšo sa rena ke se tee e bile re a kwešišana.” Pelo ya Emyr e ile ya ‘fsa’ ge a be a ekwa molaetša wa Beibele ka leleme la gabo la Sewelsh leo a bego a le kwešiša gabotse.
Dihlatse tša Jehofa di tla tšwela pele go thuša batho go ithuta ka Modimo ka maleme a bona e lego leleme leo le kgomago pelo.

robotstxt: allowed

filter: keep


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Mareka 15:1-47
15 Gateetee ka masa baperisita ba bagolo le banna ba bagolo le bamangwalo gaešita le Sanhedrine* ka moka, ba rerišana,+ ba tlema Jesu ba tloga le yena ba mo gafela Pilato.+2 Ka gona Pilato a mmotšiša a re: “Na o Kgoši+ ya Bajuda?” Ge a mo araba a re: “Wena ka noši o re’alo.”+3 Eupša baperisita ba bagolo ba be ba mo latofatša ka dilo tše dintši.+4 Bjale Pilato a mmotšiša gape a re: “Na ga o arabe ka selo?+ Bona gore ke melato e mentši gakaakang yeo ba go latofatšago ka yona.”+5 Eupša Jesu a se sa hlwa a araba, moo Pilato a ilego a makala kudu.+6 Bjale monyanyeng o mongwe le o mongwe wa paseka o be a tlwaetše go ba lokollela mogolegwa o tee, yoo ba bego ba mo kgopela.+7 Ka nako yeo, monna yo a bitšwago Baraba o be a golegilwe le balwantšhammušo, bao go lwantšheng ga bona mmušo ba ilego ba bolaya batho.+8 Ka gona, lešaba la rotoga la thoma go mo kgopela go ya ka moo Pilato a bego a tlwaetše go ba direla ka gona.9 Yena a le araba ka gore: “Na le nyaka gore ke le lokollele Kgoši ya Bajuda?”+10 Gobane Pilato o be a lemogile gore baperisita ba bagolo ba be ba mo gafetše Yena+ ka baka la mona.+11 Eupša baperisita ba bagolo ba hlohleletša lešaba gore le re a ba lokollele Baraba go e na le Jesu.+12 Gape Pilato ge a fetola a re go bona: “Bjale ke tla dira’ng ka yo le mmitšago Kgoši+ ya Bajuda?”+13 Ba buša ba goeletša ba re: “Mo kokotele koteng!”+14 Eupša Pilato a re go bona: “Ka baka la’ng? Ke bobe bofe bjo a bo dirilego?” Lega go le bjalo, ba goeletša kudu ba re: “Mo kokotele koteng!”+15 Ge ba re’alo, Pilato ka ge a be a rata go kgotsofatša lešaba,+ a ba lokollela Baraba gomme ka morago ga go re Jesu a itiwe ka sefepi, a mo gafela bona gore a yo kokotelwa koteng.+16 Bjale bahlabani ba mo iša ka lapeng leo le lego ka ntlong ya mmuši, ba bitša sehlopha ka moka sa bahlabani,+17 ba mo apeša seaparo sa mmala o mophepolo* gomme ba loga mphapahlogo wa meetlwa ba mo rweša wona.+18 Ba thoma go mo dumediša ba re: “Dumela,+ wena Kgoši ya Bajuda!”19 Le gona, ba be ba mo itia hlogo ka lehlaka, ba mo tshwela ka mare gomme ba thinya matolo pele ga gagwe ba mo khunamela.+20 Mafelelong ge ba dirile metlae ka yena, ba mo apola seaparo sa mmala o mophepolo ba mo apeša diaparo tša gagwe tša ka ntle. Ba mo ntšha gore ba yo mo kokotela koteng.+21 Le gona ba gapeletša monna yo mongwe yo a bego a feta ka tsela, e lego Simone wa Kirene, yo a bego a etšwa magaeng, tatago Aleksandere le Rufose, gore a mo rwalele kota ya tlhokofatšo.+22 Ka gona, ba mo tliša lefelong le go thwego ke Gologotha, yeo e bolelago gore “Lefelo la Magata.”+23 Gona moo ba leka go mo nea beine yeo e tswakilwego le setagi sa mira,+ eupša a se e nwe.+24 Ba mo kokotela koteng gomme ba abaganya diaparo tša gagwe tša ka ntle+ ka go dira matengwa gore ba bone gore mang o tšea eng.+25 Bjale e be e le iri ya boraro*+ gomme ba mo kokotela koteng.26 Mongwalo wa molato wo ba bego ba mo latofatša+ ka wona o be o ngwadilwe ka godimo ga hlogo ya gagwe o re: “Kgoši ya Bajuda.”+27 Go feta moo, ba kokotela koteng bahlakodi ba babedi gotee le yena, yo mongwe a le ka go la gagwe la le letona, yo mongwe a le ka go la le letshadi.+28 ——*29 Bao ba bego ba feta ba be ba mo goboša ka mantšu,+ ba šišinya dihlogo ba re: “Kgonee! Wena yo o bego o re o tla phušola tempele wa e aga ka matšatši a mararo,+30 iphološe ka gore o theoge moo koteng ya tlhokofatšo.”+31 Ka mokgwa o swanago, baperisita ba bagolo le bamangwalo ba dira metlae ka yena seng sa bona ba re: “Ba bangwe o ba phološitše; yena ga a kgone go iphološa!+32 Anke Kriste Kgoši ya Isiraele bjale a theoge koteng ya tlhokofatšo gore re bone gomme re dumele.”+ Gaešita le ba ba bego ba kokotetšwe koteng gotee le yena ba be ba mo goboša.+33 Ge e eba iri ya botshelela* leswiswi la aparela naga ka moka go ba go fihla ka iri ya senyane.*+34 Ke moka ka iri ya senyane Jesu a goeletša ka lentšu le le hlabošago a re: “Eli, Eli, lama sabakthani?” Yeo e bolelago gore: “Modimo wa ka, Modimo wa ka, o ntlogeletše’ng?”+35 Ba bangwe ba bao ba bego ba eme kgauswi, ge ba ekwa seo ba re: “Ekwang! O bitša Eliya.”+36 Eupša yo mongwe a kitima a ina sepontšhe ka beineng e bodila, a se hlomela lehlakeng, a mo nweša+ a re: “Mo tlogeleng! A re boneng ge e ba Eliya a tla tla a mo theoša.”+37 Eupša Jesu a goeletša ka lentšu le le hlabošago a napa a hwa.+38 Ke moka seširo+ sa tempele sa gagoga sa tšwa diripa tše pedi go tloga godimo go ya fase.+39 Bjale ge tona ya madira yeo e bego e eme moo e lebane le yena e bone seo se diragetšego nakong ya lehu la gagwe, ya re: “Ka kgonthe motho yo e be e le Morwa wa Modimo.”+40 Go be go bile go na le basadi ba ba bego ba lebeletše ba le kgojana;+ gare ga bona go be go na le Maria Magdalena gotee le Maria mmago Jakobo yo Monyenyane* le Jose le Salome+41 bao ba bego ba ehlwa ba sepela le yena+ le go mo hlankela ge a be a le Galilea, le basadi ba bangwe ba bantši bao ba bego ba rotogetše Jerusalema le yena.+42 Bjale ge šwahlane e be e šetše e swere, le gona ka ge e be e le letšatši la Tokišetšo, ke gore letšatši la pele ga Sabatha,43 gwa tla Josefa wa Arimathea, e lego setho sa Lekgotla seo se nago le botumo bjo bobotse, yo le yena a bego a letetše Mmušo wa Modimo.+ A beta pelo a ya pele ga Pilato a kgopela setopo+ sa Jesu.44 Eupša Pilato o be a ipotšiša ge e ba o be a šetše a hwile; a bitša tona ya madira a e botšiša ge e ba a šetše a hwile.45 Eitše ge a kgonthišeditše go tona ya madira, a nea Josefa setopo seo.+46 Ka gona, Josefa a reka lešela le lebotse la leokodi gomme a mo theoša, a mo phuthela ka lona ke moka a mmoloka+ ka lebitleng+ leo le bego le epilwe letlapeng, a kgokološetša leswika molomong wa lebitla.+47 Eupša Maria Magdalena le Maria mmago Jose ba fela ba lebeletše moo a bego a beilwe gona.+
^ Mmala wo o be o tswalanywa le bohumi, kgodišo le bogoši.
^ Mo e ka bago ka iri ya senyane mesong, ge go balwa go tloga ge letšatši le hlaba.
^ Dingwalwa tša bogologolo le tšeo di botwago di tlošitše temana ye. Eupša dingwalwa tše dingwe di beile temana yeo e balegago ka gore, “Go ile gwa phethega lengwalo le le rego: ‘O ile a balwa le bao ba se nago molao.’”
^ Mo e ka bago ka iri ya lesomepedi mosegare, ge go balwa go tloga ge letšatši le hlaba.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
1 Dikgoši 6:1-38
6 Ya re ka ngwaga wa makgolonne-masomeseswai (480) ka morago ga ge bana ba Isiraele ba tšwile nageng ya Egipita,+ ka ngwaga wa bone+ wa ge Solomone e le kgoši ya Isiraele, ka kgwedi ya Sifi,+ e lego kgwedi ya bobedi,+ Solomone a thoma go aga ntlo ya Jehofa.+2 Ntlo yeo Kgoši Solomone a ilego a e agela+ Jehofa e be e le ya botelele bja dikubiti* tše masometshela,+ bophara bja dikubiti tše masomepedi le bophagamo bja dikubiti tše masometharo.+3 Mathudi+ a ka pele ga ntlo ya tempele e be e le a botelele bja dikubiti tše masomepedi, ge o eme ka pele lehlakoreng la bophara bja ntlo. Bokagare bja mathudi ao a bego a le ka pele ga ntlo e be e le dikubiti tše lesome.4 O ile a direla ntlo mafasetere a diforeime tše tshese.+5 Le gona, ka ntle ga leboto la ntlo o ile a aga moago wa ka thoko go dikologa leboto leo, a o aga wa kgomagana le maboto a ntlo go dikologa tempele le phapoši ya ka garegare,+ a ba a aga diphapoši tša ka thoko+ mathokong ka moka.6 Karolo ya ka tlasana ya phapoši ya ka thoko e be e le ya bophara bja dikubiti tše hlano, ya mo gare e le ya bophara bja dikubiti tše tshela gomme ya boraro e le ya bophara bja dikubiti tše šupago; ka baka la gore o be a dirile mebotwana+ go dikologa ntlo ka moka, e le gore go se ke gwa tsenywa selo mabotong a ntlo.+7 Nakong ya ge ntlo yeo e agwa, e ile ya agwa ka maswika ao a bego a šetše a betlilwe;+ ge e le dinoto le dilepe goba didirišwa le ge e le dife tša tšhipi, di be di sa kwagale ntlong+ yeo ge e be e sa agwa.8 Mojako+ wa phapoši ya ka thoko ya tlasana o be o le ka lehlakoreng le letona la ntlo, gomme batho ba be ba eya lebatong la gare ka manamelo a rarelago, ke moka ba namelele go tloga lebatong la gare go ya go la boraro.9 Le gona o ile a aga ntlo yeo gore a be a e fetše+ gomme ka gare ga ntlo a ala mapolanka le dikota tša metsedara.+10 A aga le diphapoši tša ka thoko+ go bapa le ntlo ka moka, e nngwe le e nngwe e be e le ya bophagamo bja dikubiti tše hlano, gomme di be di kgomagantšwe le ntlo ka dikota+ tša metsedara.11 Ka nako yeo, Solomone+ o ile a tlelwa ke lentšu la Jehofa, le le rego:+12 “Ge e le mabapi le ntlo ye yeo o e agago, ge e ba o ka sepela melaong ya ka+ gomme wa phetha dikahlolo tša ka+ wa ba wa lota ditaelo tša ka tšohle ka gore o sepele ka tšona,+ gona le nna ke tla phetha mantšu a ka mo go wena ao ke a boditšego Dafida tatago;+13 ke tla dula le bana ba Isiraele+ gomme nka se tlogele setšhaba sa ka sa Isiraele.”+14 Solomone a aga ntlo yeo e le gore a e fetše.+15 O ile a ala mapolanka a metsedara mabotong a ntlo ka gare. Go tloga lebatong la ntlo go fihla dikoteng tša marulelo o ile a ala dikota ka gare; lebato la ntlo lona o ile a le ala ka mapolanka a mejunipere.+16 Le gona ka morago ga ntlo o ile a aga ka mapolanka a metsedara karolo ya bophagamo bja dikubiti tše masomepedi, go tloga lebatong go fihla marulelong, ke moka ntlo yeo ka mo gare a e agela phapoši ya ka garegare,+ e lego Sekgethwakgethwa.+17 Ntlo yeo, e lego lehlakore la ka pele la tempele,+ e be e le dikubiti tše masomenne.+18 Dikota tša metsedara bokagareng bja ntlo di be di gwarilwe dikgabiši tša sebopego sa maraka+ le dikgare tša matšoba.+ Ka moka ga tšona e be e le dikota tša metsedara; go be go se na leswika leo le bonwago.19 Ka gare ga ntlo+ o ile a lokišetša phapoši ya ka garegare, gore ka go yona a bee areka+ ya kgwerano+ ya Jehofa.20 Phapoši ya ka garegare e be e le ya botelele bja dikubiti tše masomepedi, bophara bja dikubiti tše masomepedi+ le bophagamo bja dikubiti tše masomepedi; ke moka a e manega ka gauta e sekilego+ gomme a manega aletare+ ka kota ya motsedara.21 Solomone a manega+ ntlo ka gare ka gauta e sekilego,+ a dira diketane+ tša gauta tšeo di putlago ka pele ga phapoši ya ka garegare+ yeo e bego e manegilwe ka gauta.22 A manega ntlo ka moka ka gauta,+ go fihlela ntlo ka moka e feditšwe go manegwa; aletare+ yeo e bego e le kgauswi le phapoši ya ka garegare o ile a e manega ka moka ka gauta.+23 Le gona, ka phapošing ya ka garegare o ile a dira bakerubi ba babedi+ ka kota ya sehlare sa makhura, gomme mokerubi yo mongwe le yo mongwe e be e le wa botelele bja dikubiti tše lesome.+24 Lephego letee la mokerubi e be e le dikubiti tše hlano gomme lephego le lengwe la gagwe e le dikubiti tše hlano. E be e le dikubiti tše lesome go tloga ntlheng ya lephego le lengwe go fihla ntlheng ya le lengwe.+25 Maphego a mokerubi wa bobedi e be e le dikubiti tše lesome. Bakerubi bao ba babedi ba be ba na le meelo e lekanago le sebopego se se swanago.26 Botelele bja mokerubi o tee e be e le dikubiti tše lesome gomme go be go le bjalo le ka mokerubi yo mongwe.27 Ke moka a tsenya bakerubi bao ka ntlong ya ka gare, moo bakerubi ba bego ba phurolotše maphego a bona.+ Ka go re’alo lephego la mokerubi o tee le be le kgwatha lebotong gomme la mokerubi yo mongwe le lona le kgwatha lebotong le lengwe; maphego a bona ao a phurologetšego ka gare ga ntlo a be a kgwathana.+28 Le gona o ile a manega bakerubi bao ka gauta.+29 Maboto ka moka ao a dikologilego ntlo yeo o ile a a gwara ka gare le ka ntle ka mekgabišo ya diswantšho tša bakerubi,+ diswantšho tša mepalema+ le tša matšoba;+30 ke moka lebato+ la ntlo a le manega ka gauta, ka gare le ka ntle.31 Mojako wa phapoši ya ka garegare a o tsenya mabati+ a kota ya sehlare sa makhura,+ a dira dikokwane tša ka thoko, mathoko a foreime ya lebati le karolo ya bohlano.32 Mabati ao a mabedi a be a dirilwe ka kota ya sehlare se se tšweletšago makhura, mo go ona a gwara diswantšho tša bakerubi, tša mepalema le tša matšoba, ke moka a a manega ka gauta; a ala gauta godimo ga bakerubi bao le godimo ga diswantšho tša mepalema.33 Ke ka tsela yeo a dirilego ka gona ka mojako wa tempele, mathoko a diforeime tša lebati la kota ya sehlare se se tšweletšago makhura, tšeo di nago le mahlakore a mane a go lekana.34 Mejako yeo e mebedi e be e le ya kota ya mojunipere.+ Mabati a mabedi a mojako a be a dikologa godimo ga dipinagare, gomme le mabati a mabedi a mojako o mongwe le ona a be a dikologa godimo ga dipinagare.+35 A gwara diswantšho tša bakerubi, tša mepalema le tša matšoba gomme a manega diswantšho tšeo ka gauta.+36 A aga lapa la ka gare+ a le dira methaladi e meraro+ ya maswika a betlilwego le mothaladi wa dikota tša metsedara.37 Motheo wa ntlo ya Jehofa o ile wa thewa+ ngwageng wa bone wa pušo ya Solomone, ka kgwedi ya Sifi;+38 gomme ngwageng wa lesometee, ka kgwedi ya Bulu, e lego kgwedi ya seswai, ntlo e be e feditšwe+ ka gohle go ya ka polane ya yona;+ ka go re’alo Solomone o feditše nywaga e šupago a e aga.
Mengwalo ya tlase
^ “Kubiti e tee” e lekana le disenthimithara tše 44,5.


text:
Malesela Masenya
Biography
Ke belegwe le go golela motseng wa magaeng wa Sefateng, GaDikgale, Limpopo. Ke ngwana wa bohlano lapeng la bana ba senyane ba mohu Matloboko Masenya le Mohumagadi Sekwaila Masenya (Ngwan'a Masekwameng). Ke tsene sekolo Praemaring ya Kgotlho, Sekolophagame sa Phiri-Kolobe le go ithuta ke le ka gae Diyunibesithing tsa Afrika-Borwa (Unisa) le ya Gauteng (UJ). Ke somile bjalo ka klereke, morutisi, mofahlosi, motlatsa-hlogo ya kholetshe. Ke lekola dingwalo tsa bangwadi ba bangwe. Ke ngwadile dipuku tsa go fapana le tsa dithutiso dikolong gammogo le diterama tsa radio le go di bapala. Bjale ke soma Unisa bjalo ka mofahlosi dithutong tsa "Education Leadership and Management".
Smashwords Interview
Where did you grow up, and how did this influence your writing?
Sefateng, GaDikgale, Limpopo.
Read more of this interview.
When did you first start writing?
1970, ke le praemari.
Books
Ntshebele 1
by Malesela Masenya
Ntshebele 1 ke molokoloko wa kgobokanyo ya dikanegelokopane tše di ngwadilwego ka polelo ya Sepedi. Kgobokanyo ye e tsepelela mathata a motho Nakong ye itseng. E bolela go re bophelo ke namane ye tona gomme ga se bja ema felo gotee. Ipshineng ka ditaba tše le be le di anegelane.
Malesela Masenya's tag cloud


text: 15 Bjale bana bešo, ke le gopotša ditaba tše dibotse+ tšeo ke le boditšego tšona,+ tšeo le lena le di amogetšego, tšeo gape le emego go tšona.+2 E bile le phološitšwe ge e ba le kgomarela ditaba tše dibotse+ tšeo ke le boditšego tšona, ka ntle le ge ruri le bile badumedi ka ntle le lebaka.+3 Gobane gare ga dilo tša pele tšeo ke di fetišeditšego go lena e bile tšeo le nna ke di amogetšego,+ gore Kriste o hwetše dibe tša rena go ya ka Mangwalo,+4 gore o ile a bolokwa,+ gore o tsošitšwe+ ka letšatši la boraro+ go ya ka Mangwalo,+5 gore o iponagaditše go Kefase+ ke moka ka morago go ba lesomepedi.+6 Ka morago ga moo a iponagatša go bana bešo ba ka godimo ga ba makgolohlano ka nako e tee, bao bontši bja bona ba sa dutšego ba na le rena,+ le ge ba bangwe ba robetše lehung.7 Ka morago ga moo o ile a iponagatša go Jakobo,+ ke moka a tla a iponagatša go baapostola ka moka;+8 eupša mafelelong o iponagaditše le go nna+ bjalo ka ge eka ke go yo a belegwego pele ga nako.9 Gobane ke yo monyenyane+ go baapostola ka moka gomme ga ke swanelwe ke go bitšwa moapostola, gobane ke ile ka hlomara+ phuthego ya Modimo.10 Eupša ke seo ke lego sona ka botho bjo bogolo bja Modimo.+ Botho bjoo bja gagwe bjo bogolo bjo a bego a bo lebišitše go nna ga se ya ba bja lefeela,+ eupša ke itapišitše go ba feta,+ fela e se nna eupša e le botho bjoo bja Modimo bjo ke nago le bjona.+11 Lega go le bjalo, go sa šetšwe gore ke nna goba ke bona, se ke seo re se bolelago gomme ke ka yona tsela yeo le ilego la dumela.+12 Bjale ge e ba go bolelwa gore Kriste o tsošitšwe bahung,+ go tla bjang gore ba bangwe gare ga lena ba re ga go na tsogo ya bahu?+13 Ge e ba ruri go se na tsogo ya bahu, gona le Kriste ga se a tsošwa.+14 Eupša ge e ba Kriste a se a tsošwa, gona boboledi bja rena ruri ke bja lefeela gomme tumelo ya rena ke ya lefeela.+15 Godimo ga moo, gape re hwetšwa re le dihlatse tša maaka tša Modimo,+ gobane re neile bohlatse+ mabapi le Modimo ka go bolela gore o tsošitše Kriste,+ eupša e le yo a sa mo tsošago ge e ba ruri bahu ba ka se tsošwe.+16 Gobane ge e ba bahu ba ka se tsošwe, gona le Kriste ga se a tsošwa.17 Go feta moo, ge e ba Kriste a se a tsošwa, gona tumelo ya lena ga e na mohola; le sa dutše le le dibeng tša lena.+18 Ge e le gabotse, bao ba robetšego lehung boteeng+ le Kriste le bona ba hweletše.+19 Ge e ba re holofetše Kriste bophelong bjono feela,+ gona re ba go šokelwa go feta motho le ge e le ofe.20 Eupša ge e le gabotse Kriste o tsošitšwe bahung,+ yena thakangwaga+ ya bao ba robetšego lehung.+21 Gobane bjalo ka ge lehu+ le tlile ka motho, tsogo+ ya bahu le yona e tla ka motho.22 Gobane go etša ge ka Adama bohle ba ehwa,+ ka tsela e swanago, le ka Kriste bohle ba tla phedišwa.+23 Eupša yo mongwe le yo mongwe o phedišwa go ya ka boemo bja gagwe. Thakangwaga ke Kriste,+ ka morago ga moo ya ba bao e lego ba Kriste nakong ya go ba gona ga gagwe.+24 Ka morago ga moo, ya ba bofelo ge a gafela mmušo go Modimo wa gagwe yo e bilego e le Tatagwe, ge a fedišitše mebušo ka moka le bolaodi ka moka le matla.+25 Gobane o swanetše go buša e le kgoši go fihla ge Modimo a beile manaba a gagwe ka moka tlase ga dinao tša gagwe.+26 Lehu ke lenaba leo le tlago go fedišwa mafelelong.+27 Gobane Modimo “o beile dilo ka moka ka tlase ga dinao tša Kriste.”+ Eupša ge go thwe ‘Modimo o beile dilo ka moka ka tlase ga Kriste,’+ go molaleng gore se ga se akaretše le Modimo yo a beilego dilo ka moka ka tlase ga Kriste.+28 Eupša ge dilo tšohle di tla ba di beilwe ka tlase ga gagwe,+ ke moka Morwa le yena o tla ipea ka tlase ga Yo+ a beilego dilo tšohle ka tlase ga gagwe, gore Modimo e be tšohle go yo mongwe le yo mongwe.+29 Go sego bjalo, bao ba kolobeletšwago gore e be bahu ba tla dira’ng?+ Ge e ba bahu le gatee ba ka se tsošwe,+ gona ke ka baka la’ng ba bile ba kolobeletšwa+ gore ba be bjalo?30 Ke ka baka la’ng le rena re bile re le kotsing iri e nngwe le e nngwe?+31 Letšatši le letšatši ke lebeletšana le lehu.+ Se se swana gabotse le lethabo la ka le legolo+ ka lena bana bešo, leo ke nago le lona go Kriste Jesu Morena wa rena.32 Ge e ba ke lwele le dibata Efeso+ ka go swana le batho ba bangwe, gona go nkhola ka eng? Ge e ba bahu ba ka se tsošwe, gona “a re jeng gomme re nweng, gobane gosasa re tla hwa.”+33 Le se ke la timetšwa. Ditlwaelano tše mpe di senya mekgwa e holago.+34 Hlaphogelwang+ ka tsela e lokilego gomme le se ke la itlwaetša sebe, gobane ba bangwe ga ba na tsebo ya Modimo.+ Ke bolela gore ke le hlabiše dihlong.+35 Lega go le bjalo, yo mongwe o tla re: “Bahu ba tla tsošwa bjang? Ee, ba tla ka mmele wa mohuta ofe?”+36 Wena motho wa go hloka tlhaologanyo! Se o se bjalago ga se phedišwe ka ntle le gore se hwe pele;+37 gomme ge e le se o se bjalago, ga o bjale mmele woo o tlago go tšwelela, eupša o bjala thoro feela,+ e ka ba ya korong goba le ge e le efe ya tše dingwe;38 eupša Modimo o e nea mmele+ kamoo a ratilego ka gona+ gomme e nngwe le e nngwe ya dipeu o e nea mmele wa yona.39 Ga se nama ka moka e lego nama e swanago, eupša go na le ya batho, ya diruiwa, ya dinonyana le ya dihlapi.+40 Go na le mebele ya legodimong+ le mebele ya lefaseng;+ eupša letago+ la mebele ya legodimong ke la mohuta o mongwe, la mebele ya lefaseng ke la mohuta o fapanego.41 Letago la letšatši+ ke la mohuta o mongwe, letago la kgwedi+ ke le lengwe, letago la dinaledi+ ke le lengwe; ge e le gabotse, dinaledi di fapana ka letago.42 Go bjalo le ka tsogo ya bahu.+ Mmele o bjalwa e le o senyegago, o tsošwa e le o sa senyegego.+43 Mmele o bjalwa e le o nyatšegago,+ o tsošwa e le wa letago.+ O bjalwa o fokola,+ o tsošwa o le matla.+44 O bjalwa e le mmele wa nama,+ o tsošwa e le mmele wa moya.+ Ge e ba go na le mmele wa nama, le wa moya o gona.45 Go bile go ngwadilwe bjalo gwa thwe: “Motho wa pele Adama e bile moya o phelago.”+ Adama wa mafelelo ya ba moya+ o neago bophelo.+46 Lega go le bjalo wa moya ga se wa pele. Wa nama ke wa pele, ka morago ya ba wa moya.+47 Motho wa pele o tšwa lefaseng gomme o dirilwe ka lerole;+ motho wa bobedi o tšwa legodimong.+48 Go etša ge yo a dirilwego ka lerole+ a le bjalo, le bao ba dirilwego ka lerole le bona ba bjalo; gomme bjalo ka ge wa legodimong+ a le bjalo, ba legodimong le bona ba bjalo.+49 Go etša ge re apere seswantšho+ sa yo a dirilwego ka lerole, re bile re tla apara seswantšho+ sa wa legodimong.50 Lega go le bjalo, ke bolela se bana bešo, gore nama le madi di ka se rue mmušo wa Modimo,+ le gona go senyega ga go rue go se senyege.+51 Bonang! Ke le botša sephiri se sekgethwa ke re: Re ka se robale ka moka lehung, eupša ka moka re tla fetošwa,+52 ka nakwana, ka go ponya ga leihlo, nakong ya phalafala ya mafelelo. Gobane phalafala+ e tla lla, bahu ba tla tsošwa e le ba sa senyegego gomme re tla fetošwa.53 Gobane mmele wo o senyegago o tla apara go se senyege+ gomme mmele wo o hwago+ o tla apara go se hwe.54 Eupša ge wo o senyegago o apara go se senyege gomme wo o hwago o apara go se hwe, gona go tla phethega mantšu a ngwadilwego gwa thwe: “Lehu+ le metšwa ka mo go sa felego.”+55 “Lehu, phenyo ya gago e kae? Lehu, lebolela la gago le kae?”+56 Lebolela+ le le tšweletšago lehu ke sebe gomme sebe se tšea matla a sona Molaong.+57 Eupša a go lebogwe Modimo, gobane o re nea phenyo ka Morena wa rena Jesu Kriste!+58 Ka baka leo, bana bešo ba ba rategago, ebang ba tiilego,+ ba ba sa šišinyegego, ka mehla le na le mo gontši mo le go dirago modirong wa Morena,+ le tseba gore boitapišo bja lena ga se bja lefeela+ Moreneng.


text:
Phetolelo ya smoke ka go Sesotho sa Leboa
smoke
muši
leina
1muši‘The smoke from the fire filled the house and we couldn't breathe properly’ — Muši wa mollo o be o tletše ka ntlong re sa kgone go hema gabotse
ledirismokes, smoking, smoked
1kgogafola‘You must stop smoking cigarettes six weeks before the operation’ — O swanela go emiša go kgoga sekerete dibeke tše selelago pele ga opareišene‘There is a group of boys who smoke dagga here at school’ — Go na le sehlopha sa bašemane ba go fola patše mo sekolong


text:
Naa o ka ngwala bjang sengwalwa sa gago ka leleme la Sesotho sa Leboa
Sengwalwa sa gago se bolela ka eng?
Go bohlokwa go tseba maikemišetšo a sengwalwa. O swanetše go tseba gore sengwalwa sa gago se bolela ka eng. Ge o tseba gore o tlo ngwala ka eng, go ba bonolo gore o kgone go ngwala ditaba tša maleba gabotse. Ge o tseba seo o ngwalago ka sona, o ba le dikakanyo tše ntši. Ka mokgwa wo, o ba le ponelopele ya mošomo wa gago.
Lebaka la go ngwala sengwalwa se ke eng?
O swanetše go tseba lebaka la go go hlohleletša go ngwala sengwalwa seo. Ge o nyaka gore sengwalwa sa gago se be le maatlakgogedi gomme se bonale se le bohlokwa, o swanetše go tseba lebaka la go ngwala sengwalwa seo gore o be le dikakanyo tše ntši. O kgona le go ngwala sengwalwa sa gago ka bokgwari gobane o nale lebaka le phišegelo ya seo o ratago go abelana le babadi.
Molaetša wa sengwalwa
Molaetša wa sengwalwa o swanetše go kwala le go kwešišega gobane ge molaetša o sa kwešišegi go swana le ge o se wa ka wa ngwala sengwalwa seo. Kgwekgwe ya taba ya gago e swanetše go kwagala gabotse e be pepeneneng. Molaetša wa sengwalwa sa gago o swanetše gore o bontšhe ditaba tše bohlokwa gore ge mmadi a bala a kgone go kwa gore o bolela ka eng.
Ke bo mang babadi ba sengwalwa sa gago
O swanetše go tseba gore sengwalwa sa gago se lebantšhitšwe go batho ba mohuta mang, ke ba mengwaga e me kae. Ge o tseba babadi ba gago go ba bonolo gore o beakantšhe ditaba tša gago gabotse. Go swanetše go ba le seo se hlakantšhago mongwadi le babadi ba gagwe. Se se dira gore ditaba di kwagale gabotse le go kwešišwa ke mmadi.
Ke eng seo o nyakago go se fihlelela ka sengwalwa se?
O swanetše go ba le nepo ya seo o nyakago go se fihlelela ka sengwalwa sa gago. Ge o tseba seo, go pepeneneg gore sengwalwa sa gago se tlile go kwagala le go kwešišega ke mmadi o mongwe le o mongwe o a balago sengwalwa seo. Ge o fetša go ngwala sengwalwa sa gago, o swanetše go bona gore o fihleletše seo o bego o nyaka go se fihlelela.
Sengwalwa sa maleba
Sengwalwa sa gago se swanetše go ba sa maleba e bile se kwagale gore se lebile kae. Sengwalwa sa gago se swanetše gore ge mmadi a se bala a kgone go bona gore ke sa maleba, sa mmakgonthe e bile se kwagala gabotse le go kgahliša. Se swanetše go goka mahlo le mogopolo wa mmadi gore a be le kgahlego ya go tšwela pele go bala sengwalwa seo. Se se dira gore mmadi a se fele pelo gore o fetša neng go bala sengwalwa seo ka ge a tla be a ipshina ka sona.
>>Bala dikeletšo tše dingwe ka go ngwala, popopolelo, le tirišo go tšwa go Dipukuntšu tše Phelago tša Oxford>>


text:
Lebelela, Theetša O Phele Puku 7
Outline: From Luke and John. 24 sections. It has a picture book to go along with the recording.
Script Text
Matseno
Bagwera, a e kaba Yo a bitšwago Jesu ka kgonthe Morwa Modimo, (Yo a romilwego go tšwa go Modimo) le gona a A ka kgona go re fa bophelo bjo bo sa felego. Matswalo a Jesu, Mehlolo ye a e dirilego, bophelo bja Gagwe, tsogo ya Gagwe bahung le lentšu la gagwe, di šupa gore ke Yena Morwa Modimo.
Ge o theeleditše "cassette" ye, lebelela mo diswantšhong pukung ye "pink". Ge o e kwa se bula letlakala la go latela.
Seswantšho 1: Matswalo a Jesu
Johana 1:1-14; Luka 2:1-11
Lebelela seswantšhong. Se bontšha setala, seo ke lešaka leo ba hlahlelago diphoofolo. Se bontšha le ngwana yo a sa tšo go belegwa le mosadi, mmago ngwana, monna wa gagwe le batho ba bangwe ba bararo, bao e lego badiša. Bohle ba lebeletše ngwana. Leina la gagwe ke Jesu. Motho yo mongwe o khunama pele ga ngwana Jesu. Ke ka baka la eng a swanetše go dira seo? Lebaka ke, gore Jesu ke ngwana yo bohlokwa wa lesogana ga go na yo a tsebago go belegwa wa go swana naye.
Pele Jesu a ka belegwa lefaseng. O be ale go no Modimo (mo go bitšwago legodimong) gomme tšohle di dirilwe le Yena Jesu.Modimo ke moya, empa O iponagaditše ka Jesu, Yo a ilego a belegwa mmagwe e sale lekgarebe (a sa tsebe monna). Se se kgonegile ka Moya wa Modimo. Moya wona woo o phetši go Jesu Kriste. Tšohle tše di bontšha gore Jesu ke Modimo.
Jesu O tletše go re lokolla sebeng le go re šupa etsa gore re ka ba bana ba Modimo bjang.
Seswantšho 2: Jesu O Fetoša Meetse E Ba Beine
Johana 2:1-11
Ge Jesu A godile, O kile a ba moketeng wa lenyalo ka tšatši le lengwe. O be a na le barutiwa ba Gagwe le Maria mmagwe. Maria o be a tseba gore Jesu yo ke morwa Modimo, bjalo ge beine e fedile, a mmotša ka seo. Gomme a botša bašomedi, "Dirana tšohle tše a le botšago." Go be go na le dipitša tše dikgolo tše tshela kgauswi.
Jesu a re go bašomedi, "Tiatšang dipitša ka meetši" Ba dira.
Gomme a re, "E kgang a mangwe le fe yo mogolo wa mokete. Meetse a be a fetogile go ba beine yo bose.
Barutiwa ba Jesu ba thoma go bona gore O na le maatla a magolo go tšwa go Modimo, gomme ba Mo dumela.
Seswantšho 3: Motho Wa Go Lwala Sedibeng
Johana 3:1-36
Nikodimo e be e le monna yo bohlokwa, moetapele, moruti go Israele. O ile a kwa gore Jesu o dira mehlolo. O tsebile gore Jesu O swanetše go ba a etšwa go Modimo.
Tšatši le lengwe a ya go Jesu bošego go bolela ka ga Modimo le mehlolo yeo Morena Jesu a bego a e dira. Jesu a re go yena, "Ke go botša nnete, ga go yo a tlo go bona mmušo wa Modimo ge a sa tswalwa leswa." Nikodimo a botšiša, "Motho a ka tswalwa bjang leswa a tšofetše?" Jesu a fetola, "Ge ngwana a belegwa ke mmagwe, ke bophelo bja nama. Ka go motho o swanetše go tswala ke Moya wa Modimo gore a be le bophelo bja moya. Seo se ra gore yo mongwe le yo mongwe yo a dumelago a boloka melao ya Morena Jesu Kriste, o tšwetšwe leswa Badumedi ba ba phela ka go sa felego, ka gobane Moya wa Modimo o phela go bona. Empa yo mongwe le yo mongwe yo a sa dumelego go Jesu, o tla ba kgole le bogote Modimo ka go sa felego gomme a ka se tsene legodimong.
Seswantšho 4: Muši O Khunama Pele Ga Jesu
Johana 4:46-54
O be o tla dira eng ge morwa gago a be a lwala kudu? Monna mo setšhwantšhong o sepetše leeto le letelele go hwetša Jesu. E be e le muši yo bohlokwa empa o kgopetše Jesu a re, "Morena e tla pele ngwana waka a ka hwa."
Jesu a fetola, "O ka sepela. Morwa gago o tla phela."
Monna a dumela Jesu gomme a ya gae.
Ge a sale leetong, bahlanka ba gagwe ba mo gahlanetša. Ba mmotša gore morwa wa gagwe o phedile (fodile).
Tate a lemoga gore nako yona yela ge Jesu a re, "Morwa wa gago o tla phela," sehuba se tlogetše ngwana. Ka, go monna le ba ntlo ya gagwe ba dumela go Jesu.
Seswantšho 5: Monna Wa Molwetši Sedibeng
Johana 5:1-47
Mo motseng ya Jerusalema go be go na le sediba. Batho ba go lwala ba dumela gore ka dinako tše dingwe, ge ba tsena sedibeng meetse a sa tšo hudugwa, motho wa mathoma go tsena sedibeng o tla folawa.
Monna o mongwe, o be a lwadile mengwaga ye masome tharo seswa; Jesu a mmona ka thoko ga sediba are, "A o rata go fola?"
Empa monna a fetola, "Ga ke na motho wa go mpholosetša sedibeng ge meetse a sa tšo hudugwa."
Gomme Jesu a re, "Tsoga! rwala malao a gago o sepele! Ka bjako monna a ba a phedile. Batho ba bangwe ba be ba befeditšwe ke Jesu gobane. A fodišitše molwetši ka tšatši le bohlokwa, le lekgethwa la Modimo la go bitswa Sabatha.
Le ke letšatši leo baJuda ba khutšago medirong ya bona ya tšatši ka tšatši, go tumisa Modimo. Monna a sepela a botša baJuda gore ke Jesu yo a mo fodišitšego, empa ga ba ka ba rata go dumela go Jesu.
Mošome wo wa go fodiša o bontšhitše gore Jesu O na le ditokela le maatla a Modimo a go fodiša tšatši lefe kapa lefe, le ge e le ka Sabatha.
Seswantšho 6: Jesu O Fepa (Huriša) Batho Ba Go Feta 5000
Johana 6:1-15, 25-28, 35; Mareka 6:41; Mateo 14:19
Batho ba bantši ba kwa gore Jesu o kgona go fodiša malwetši, gomme ka tšatši le lengwe lešaba la mo latela go yo nageng a fase. Mosegare Jesu a botšiša barutiwa ba Gagwe "Re tla rekela batho ba dijo kae?" Yo mongwe a fetola, "Go na le mošimane yo a nago le dinkgwa tše hlano le hlapi tše pedi tše di nnyane, empa a di ka kgona go fepa lešaba le?"
Jesu a dira gore batho ba dule ka dihlopha. A tšea dinkgwa le dihlapi a leboga (rapela) go Modimo. Morago a ngwathaganya dinkgwa le dihlapi. A fa batho diripa, ka mo ba ratago.
Letšatši le le latelago lešabala boela la latela Jesu. Gomme a re go bona, Ke le botša nnete, ga le nnyake ka gobane le bone mehlolo le dika, empa gobane le jele dinkgwa la kgore." A re go bona, "Le se ke la šomela dijo tšeo di senyegago, empa e tšeo di sa senyegego go ya bophelong bjo bo sa felego, bjoo Morwa wa Motho a tla go le fa."
Jesu o be a bolela ka Yena mong. A bolela are Modimo Ntate O kgahlwa ke Yena. Ka baka leo Jesu a bolela gape a re, "Ke Nna borotho bjo bophelo, Yo a tlago go Nna a ka se swarwe ke tlala.
Seswantšho 7: Jesu O Sepela Godimo Ga Meetse
Johana 6:16-21; Mateo 14:22-32
Ka pejana ka morago ga ge Jesu a fepile lešaba, A ba laela gore ba sepele. Gomme Jesu a sepela a nnoši a ya thabeng, go rapela Modimo.
Barutiwa ba tsena leselawatleng go tshela lewatle le legolo. Bjale e be ele leswiswi gomme moya wo maatla wa tsoga lewatleng. Gomme Jesu a tla go bona, a sepela godimo ga meetse. Bona ba nagana gore Jesu ke seriti (sepoko) gomme ba tšhoga gagolo.
Jesu are go bona, "Ke Nna. Le seke la tšhoga." A tsena sekepeng le bona, le bona ka pela, moya wa Kgauša. Bagwera, se gape se supeditše barutiwa le rena gore maatla a Modimo a šoma ka Jesu.
Seswantšho 8: Jesu O Fodiša Sefofu
Johana 9:1-41, 8:12
Go kile gwa ba le motho yo a belegwego a le sefofu. Barutiwa ba Jesu ba be ba gopola gore o belegwe a le sefofu ka baka la gore o dirile sebe goba batswadi ba gagwe. Empa Jesu a ba botša gore monna yo o belegwe a le sefofu, gore ba kgone go bona mošomo wa Modimo bophelong bja gagwe. Jesu a tshwela mare fase a dira leraga. A tšhela (mmu) lerago mahlong a monna yoo wa sefofu. Gomme Jesu are go Yena, "Sepela, o hlape sedibeng sa Siloam." Siloam ke gore boromelo.
Motho a dira seo Jesu a mo laetšego. A sepela a hlapa a boyela gae a bona.
Bagwera, bontši bja rena re difofu go kwešišeng megopolong ya rena ditsela tša Modimo. Jesu o rile, "Ke Nna seetša sa lefase. Mang le mang yo a ntatelago, a ka se ke a sepela leswiswing, empa o tla ba le seetša sa bophelo.
Seswantšho 9: Jesu O Bitša Lazarus Go Tsoga Bahung
Johana 11:1-46
Monna wa go bitšwa Lazarus o be a lwala. Dikagaetše tše pedi tša gagwe, di bitšwago Maria le Martha, tša romela molaetša go Jesu, tša re, "Morena, yo o mo ratago o a lwala." Ge Jesu a e kwa molaetša, A re, bolwetši bjo ga se bja go iša lehung, Aowa, ke bja letago la Modimo gore Morwa Modimo a retwe ka bjona."
Jesu o be a rata Lazarus le dikgaetšedi tša gagwe tše pedi. Empa Jesu ga a ka a ya go yena ka pela. Ka morago ga matšatši a mabedi Jesu a re go barutiwa ba Gagwe, "Lazarus o hlokofetše (hwile) gomme ka baka la lena ke thabile gobane ke be ke se ona, gore le kgone go dumela go Nna. Empa a re ye go yena gona bjale."
Ge Jesu a fihla, Lazarus o be a setše a le lebitleng matšatši a mane. Dikgaetšedi tša gagwe di be di kwele bohloko gobane Jesu a sa ka a tla a mo fodiša. Empa Jesu a re, "Kgaetšedi ya lena e tla tsoga gape."
A laela batho go bula lebitla. Gomme a bitša, "Lazarus etšwa!" Gomme Lazarus a tšwa, a sa tatilwe ka diaparo tša mabitleng. Pele Jesu a ka tšoša Lazarus bahung, Jesu o rile go Martha, "Ke Nna tsogo gomme ke fa bophelo. Mang le mang a dumelago go Nna, o tla phela ka go safelego (le ge a ka hwa).
Seswantšho 10: Jesu O Hwa Sefapanong
Johana 18:1-19:42
Jesu O bonagaditswe, ke mehlolo ye a dirilego, gore ke Yena Morwa Modimo. Empa baetapele ba baJuda ba be ba na le lehufa. Ba nyaka go mmolaya. Jesu a botša barutiwa ba Gagwe gore O swanetše go hwela dibe tša batho bohle.
Yeo e be e le tsela ye tee, gore A tliše (batho) bannab, asadi le bana go Modimo.
Judas, yo mongwe wa barutiwa ba Jesu, o mo ekile go baJuda ka baka la tšhelete (masome a mararo a silibere) Ba tla ba swara Jesu.
Petro le barutiwa ba bangwe (balatedi) ba tšhaba ka go boifa. Baetapele ba baJuda ba be ba iša Jesu kgolegong, empa ba paletšwe go hwetša se ba bego ba ka mmega molato ka sona.
Empa ba tšwela pele go goeletša le ge go le bjalo, "Mmapoleng, Mmapolana."
Ka morago Jesu a tlišwa pele ga batho. Le bona ba goeletša bare "Sepelang le Yena! Sepelang le Yena! Mmapoleng! Ka go banna ba mmolaya morwa Modimo wa go hloka bosodi. Bahlakodi ba ba bedi ba hwa le Yena. Ba be ba otlwa ka baka la masenyi a bona, empa Jesu Yo a sa tsebego go dira sebe, O hwile bjalo ka sehlabelo ka baka la dibe tša batho bohle, le tša gago le tšaka, Jesu e be e le sehlabelo se tee seo Modimo a be a tla se amogela bakeng sa dibe tša rena.
Seswantšho 11: Maria Le Jesu Lebiteng
Johana 19:38 - 20:18; Mateo 27:60
Yo mongwe wa balatedi ba Jesu wa go bitšwa Josefa, a kgopela mmele wa Jesu. O ile a fiwa gomme Josefa a o bea (mmele wa Jesu) lebitleng le leswa leo Josefa a bego a itiretše. Josefa a tswalela mojako ka leswika le legolo. Ka letšatši la boraro Maria Magdalene a ya lebitleng. Leswika le be le pšhikološitšwe. Maria a thoma go lla. A khunama a lebelela ka lebitleng. Mmele o be o se gona.
Barongwa ba ba bedi ba be ba dutšimo mmele wa Jesu o bego o beilwe. Maria a retologa a bona motho a emile, empa ga a ka a hlokomela gore ke Jesu. Jesu a botšiša Maria, "Mosadi, o llelang? O nyakang?"
Maria a nagana gore ke mong serapa gomme a (kgopela) botšiša gore mmele wa Jesu o kae. Gomme Jesu are go yena, "Maria A hlokomela gore ke Jesu. O be a phela.
A re go Yena, "Sepela go banabešo o ba botše gore ke boela go Tate le wa (gago) lena, go Modimo waka le Modimo wa lena." Banabešo Jesu o be a e ra barutiwa ba Gagwe. Lebitla le paletšwe go swara Morwa Modimo yo a phelago.
Seswantšho 12: Jesu O Bonagala (Tswelela) Go Barutiwa Ba Gagwe
Johana 21:1-19
Pele Jesu a ka rotogela legodimong, O dirile mohlolo wo mongwe gape. Bošegong bjo bongwe barutiwa ba Gagwe ba ya go rea dihlapi, empa ba se sware selo. Ge bo e sa, motho a tšwelelela lebopong la lewatle. A ba botša go lahlela malokwa a bona ka go la go ja ga leselawatle gomme ba tla hwetša dihlapi. Ba obamela gomme ba swara dihlapi tše dintši.
Gomme barutiwa ba hlokomela gore motho yo a bolelago le bona ke Jesu.
Ba tliša hlapi tšome lebopong. Ge ba feditše go ja, a bolela le bona, Petrose le yena be a le gona. Petrose o be a ile a tšhoba pelenyona, lumogo le borutiwa ba bongwe. Nakong ya go sworwa ga Jesu, mme morago ga fe o a mo latola. Morena Jesu a re go Petrose. Ntatele. A botša Petrose gore a rute batho a be a ba hlokomele. Metswake, Modimo nyaka gore batho komoka ba tsebe ka ga Jesu, le ka ga Mehlolo ya gagwe, gore ba tle ba dumele go Modimo, le go Morwa wa gagwe. Molatele, o tleo a mogele bophelo bjo bo sa feleng.
Matseno
Bagwera, Jesu ke Mophološi (Yo a re phološago). O re phološa sebeng le diphošong, gomme O re phološetša bophela bjo bo sa pelego.
Theetša dithuto ka botlalo ka Jesu gomme o lebelele mo seswantšhong se se latelago ge o ekwa modumo wo.
Seswantšho 13: Jesu O Ruta Barutiwa (Balatedi)
Luke 24:13-35
Bontši bja baJuda bja tshepa gore Jesu o tla ba phološa manabenga bona,babuši ba baRoma. Empa seo e be e se seo Jesu A bego ase tletše lefaseng.Ka go ka morago baJuda ba ba kgopela baRoma go bolaya (bapola) Jesu.
Babusi ba bolaya Jesu ka go mo kokotela sefapanong mo a ilego a hwela gona.
Ka tšatši le lengwe, morago ga lehu la Jesu le go tsoga bahnung, barutiwa ba Gagwe ba babedi ba be ba eya gae.
Ka bjako Jesu a fihla go bona. Ba ile ba nagana gore ke motho o šele, ka go ba mo botša seo se direlego. Bjalo Jesu a ba ruta seo Moshe le baporofeta bohle (baruti) ba Modimo ba boletšago ka Yena (Yesu) mangwalong (Bibeleng) mengwageng ye mentši ya go feta.
Ba porofeta ba rile O (Jesu) tla hlarišwa a hwa. Ba boletše le gose O tla tsoga bahung go dula letsogong le letona la Tatagwe mo a tla bušago mmušong wa Modimo ka go sa felego.
Bošegong bjoo a dula go ja le barutiwa bao ba ba bedi. Se a ngwathaganya senkgwa a ba nea, mahlo a bona a bulega gomme ba bona gore ke Jesu. Bjalo a nyanalala mahlong a bona. Ba ya Jerusalema go yo botša barutiwa ba bangwe gore ba bone Jesu le gore O aphela. A nke re kwe gore Jesu ka sebele o re ruta eng go tšwa mangwalong.
Seswantšho 14: Morwa Gare Ga Dikolobe
Luka 15:11-19
Jesu a aba botša seswantšho ka monna yo a bego a na le barwa ba ba bedi. Yo monnyane a re go tatgwe "Mphe karolo yaka (lefa)". Gomme ntate a aroganya lehumo baneng ba gagwe ba babedi. Yo monnyane a ya nageng ya kgole. A fetša tšhelete ya gagwe ka bophelo bja bo phoofolo.Gomme tlala ye kgolo ya fihla nageng yeo. Mošimane o be a se na le se se šetšego. Ka go a ya go šoma mo mong a ilego a mo romela tšhemong go yo fepa dikolobe. Mošimane o be a swerwe ke tlala a nyaka go ja dijo tša dikolobe. A thoma go nagana. Bahlanka ba tate ba hwetša dijo tše dintši, gomme mo ke a hwa ka tlala. A ipotša "ke tla boela go tale ka re! Tate ke senyeditše legodimo le pele ga gago. Ga ke sa swanelwa go bitšwa morwa wa gago. Ntire bjalo ka bahlanka ba gago. Bjalo a tsoga a ya go tatagwe.
Seswantšho 15: Morwamotimedi O Boya Gae
Luka 15:20-32
Ge morwa a sa le kgole, tatagwe a mmona. A mo kitimela. A mo gokara a mo a tla. A botša bahlanka ba gagwe go tliša diaparo tše bohlokwa le go lokiša dijo tše dibose.
A boela are "A re ketekeng: Gobane morwa yo waka o be a hwile, gomme o boetše o a phela, o be a timetše, o humanwe." Go ile gwa thabja kudu. Bagwera, Jesu o re boditše gore Modimo yo a re bopilego, O swana le Tatagwe. Batho bohle ba swana le morwa yo a bego a dirile dibe. Empa Modimo o sa re rata. O hlologetše gore retle go Yena.
O rata go re phološa (go re lebalela). Ka go o rometše Jesu go tla go nyaka lego phološa bao ba aroganego le Modimo. Batho ba ba aroganego le Modimo, ba timetše gomme Jesu ke tsela ka e tee ya batho bao ba timetšego go boyela go Modimo, Ntate.
Seswantšho 16: Lehumo La Monna Wa Mohumi
Luke 12:13-21
Jesu a botša lešaba seswantšho se sengwe ka monna wa mohumi ya a bego a na le mabele. A nagana go aga moago go boloka mabele gomme a ipotša, "O na le tšohle tše o di hlokago, mengwaga ye mentši. Phela gabonolo, eja onwe o iketle."
Empa Modimo a re, "Wena setlaela! Bošegong bjona bjo o tla hwa. Ke mana yo a tlo go tšea mahumo a o a kgobokeditšego?"
Bagwera, Jesu a re, "Se ke ka go swanetšego go ba ka gona go yo mongwe le yo mongwe yo aipolokalago empa a sa huma pele ga Modimo." Se ke segwera sa gagwe le Modimo le go mo tshepa.
Seswantšho 17: Mokgopedi Le Monna Wa Mohumi
Luke 16:19-31
Jesu a boela a ba botša ka ga monna yo mongwe wa mohumi yo a bego a na le tšohle. Ga a ka a iša felo ka mokgopedi kgorong ya gagwe. Modi idi a hwa a ya legodimong. Gona a dula ka lehlakoreng la Aborahama (tata mo golo wa baJuda). Ge monna wa mohumi a ehwa, a ya lefelong la bohloko la mollo le dihlorišo, la go bitšwa hele. A bitsa go Aboraharna, go romela mokgopedi go mo fa meetse, empa Aborahama are: Magareng ga rena gogona le legaga. Bao ba ratago tloga mo go tla go wena, ba ka se kgone, le bao ba ratago go tšwa go tla go rena.
Bagwera, diheleng ga go na go iketha le tsela ya go tšhaba. Ba ba yago gona, na tla hlokofatšwa go ya go ile. E ka ba re bahumi goba badidi, re swanetše go latela tsela ya Modimo, ge re rata go ya legodimong ka morago ka lehu. Ka go dumela go Morena Jesu Kriste bjale gomme o tla phološwa go ya diheleng lebaleng le le tlago.
Seswantšho 18: Mogwera Mojakong
Luka 11:5-13
Monna o kile a ya go mogwera wa gagwe bošego gare are: "Mogwera, nkadime dinkgwa tša borotho tše tharo, gobane mogwera wa ka go tšwa kgole o nketetše gomme ga ke na dijo gomo nea.
Mogwera ka ntlong o be a šetše a robetše le bana ba gagwe. Ga a ka a rata go tsoga, empa motho mojakong ga a ka a ba le dihlong go tšwela pele go kgopela, mogwera a tsoga a mo fa seo a bego a se kgopela.Jesu are: "Kgopela gomme o tla fiwa, nyaka o tla hwetša, kokota o tla bwelwa mojako. Gobane mang le mang yo a kgopelago o a amogela, yo a nyakago o a hwetša kokofa, yo a opagoo a bulelwa. Jesu a boela a re ye swanela go kgopela go Modimo. Ke Ntate wa rena wa go loka.
O rata go re fa Moya wa Gagwe o Mokgethwa le go re abela dihloko tšohle tša rena.
Seo re swanetšego go se dira ke go tšwela pele thapelong re kgopelo a re thuše go mo obamela lentšu la Gagwe le go Mo tshepa.
Seswantšho 19: Banna Ba Babedi Ntlong Ya Modimo
Luka 18:9-14
A e ka ba Modimo O theetša bohle bao ba tlago go Yena ka thapelo? Mo seswantšhong re bona banna ba babedi ba rapela ntlong ya Modimo. Yo mongwe ke modumedi kudu. O bile o ikgogo moša kudu. A rapela a re; Modimo, ke a go leboga gobane ga ke swane le batho ba bangwe-bahlakodi, badiradibe, diotswa-goba go swana le yena yo molekgetho "Modimo ga a ka a thabela thapelo ya monna yo.
Monna yo mongwe yo e be ele molekgetho wa go se tshe pagale. O be a utswaditšhelete tša batho. O tsebile gore ga a thabiša Modimo. A ipetha sehuba a khunaniša hlogo ya gagwe ka go nyama. A rapela go Modimo a re, "Modimo nkgaugele nna, Modiradibe!" Jesu a re Modimo a kwa tha pelo Yeo. A mo lebalela sebe.
Bagwera, Modimo o hloile baikgogomoši, empa O annogela bao ba ikokobetšago pelong.
Seswantšho 20: Monna O Bjala Peu Ya Gagwe
Luka 8:4-9
Tšatši le lengwe Jesu a ruta batho ba bantši. A re, Molemi o ile a ya go bjalo peu. Ye nngwe ya wela tseleng, dinonyana tša a ja.
Tše dingwe tša wela leswikena ge mela, mehlare ya pona gobane go be go se na le (meetse) monola. Ye nngwe ya wela meetlweng, ye e ilego ya gola gotee le yona gomme ya ibipa.
Ye nngwe ya wela mmung wo Mobotse. Tsa gola tša ba le punoye botse, lekgolo go feta ga yeo e bego e bjetšwe. "Jesu A re go batho, "Yo o nago le tsebe ya go kwa, a a kwe (akwešiše) Ka morago ga se, Jesu, barutiwa, ba mmotšiša gore seswantšho se ra go reng.
Seswantšho 21: Peu E a Mela
Luka 8:9-15
Jesu A hlaloša seswantšho ka mokgwa wo, "Peu ke lentšu la Modimo. Yeo tseleng ke batho bao ba kwago. Gomme Yo mobe a tla a le tšea Lentšu, gobane ga a rate go ba dumela le go Morena Jesu go ba phološa dibeng tša bona.
Yeo leswikeng ke bao ba amogelago Lentšu, ba dumela sebakanyana, empa ka nako ya meleko ba wa.
Peu gare ga meetiwa e a hlabja ke dipelaelo tša bophelo le mahumo.
Peu Ye botse e amogela lentšu gomme ya ba le puno ye botše.
Bagwera, o tla kwa le go amogela lentšu la Modimo bjang? A o tla le nyatša gomme wa lahlega? Goba o tla dumela lentšung la Modimo, wa le hlompha gomme wa thabiša Modimo? Ka go o tla ba bjalo ka peu ye botse mmung wo mobotse.
Seswantšho 22: Thušo Monneng Wa Go Gobala
Luka 10:25-37
Re ka tshepa bjana gore re thabiša Modimo matšatšing ohle a go phela ga rena? Bibele e re ruta gore re swanetse go rata Modimo le batho bohle. Empa ke bafe batho bao re swanetšego go ba rata.
Jesu a bolela seswantšho ka motho yo a bego a sepela tseleng ya go se tlwaelege. Bahlakodi ba ba mo hlakola. Ba utswa tÜohle tše a bego a na le tšona ba mo tlogela a le makgatheng.
Batho ba badumedi kudu ba babedi ba tla. Bo bona monna wa go gobala, empa ba se mo thuše. Gomme mošebe a fihla gona tseleng. A mo kwela bohloko.
A mo bofa dintho. A mo nametša lekaba la gagwe a mo iša ngwakong wa baeti gore athušwe. Jesu a re ge re rata Modimo, re swanetše go bontšha lerato le, ka go thuša yo mongwe le yo mongwe yo a nago le hloko.
Seswantšho 23: Mong Ntlo Otla Gae
Luka 12:35-48
A o a gopola, gore ka morago ga go hwa ga Jesu. O ile tsoga le bitleng? Barutiwa ba Gagwe ba ile ba mmona pele a ka boela legodimong. Jesu a ba botša gore O tla boya gape. A re bohle bao ba dumelago go Yena, ba swanetše go ba bjalo ka bahlanka bao ba letetsago mongwa bona go boya go tšwa moketeng wa lenyalo.
Jesy are, "Go tla ba botse go bahlanka bao, mong wa bona a tla ba hwetša ba lokile..."
Bagwera, ga re tsebe gore Jesu o boya neng? Re swanetše go mo šomela le go Mo letela go amogediswa le go mo amogela ka pela ge a fihla. O tla dira nako yeo ya lethabo le legolo le hlalalo. Empa go ba ba sa dumelego go tla ba e le nako ya bothata kudu.
Jesu a buela are bao ba bego ba na le mošomo ka bahlanka ba Gagwe ba swanetše go ema go loka, go emela go buya ga Gagwe. Ge ba sepetša tša Ngwako wa gagwe ka bothakga le go hlokomela badiredi ba Gagwe ba hla amogela moputso wo mogolo. Empa ge ba betha bahlanka, ba tagwa, kotlo ya bona e tla ba ye kgolo.
Seswantšho 24: Monna Sehlareng
Luke 19:1-10
Jesu o kgona go phološa yo mongwele yo mongwe sebeng. Theetša se: Zachaeus e be e le molekgetho wa mohumi. O be a sa tshepegi ga utswa le ditšhelete tša batho. O ile a rata go bona Jesu, empa e be e le yo mokopana gomme Jesu a dianeditšwe ke lešaba le legolo. Ka go Saeo a namela mohlare.
Ge Jesu a fela, A lebelela godimo are, "Sakeo fologa, ka pela. Ke swanetše go ya ngwakong wa gago lehono." Batho ba ile ba makala. Sakeo e be e le monna wa go se loke.
O ile a fologa a amogela Jesu ka lethabo. A botša Jesu gore o tla fetoga mekgweng ya gagwe ya go se loke. O tla busetša tšeo a di ntswitšego.
Gomme Jesu are, "Lehono phološo e tlile mo ngwakong wo."
Bagwera, Jesu o tlile go nyaka le go phološa yo mongwe le yo mongwe yo a lahlegilego. Gopola, go o rata go arogana le go fetoga ditseleng tša gago tše dimpe, bjalo ka Sakeo seo a se dirilego, o ka kgona go ema go loka le Modimo ka go dumela le go obamela Jesu Kriste.


text:
Apartheid
Apartheid Mokgwa wa kgethologanyo wo o šomišitšwe mo Afrika Borwa ka mengwaga ye mentši ka melao.
Mantšu a a latelago a tšwa pukung ya sekolo ya Ditiragalo (Histori) ya kereite ya 8 ya 1970. A bontšha gore batho ba baso ba be ba swanetše go phela bjang mo nageng ya bona ka nako ya kgethologanyo
H98 thuto ya 164[lokiša | edit source]
Melao ya taolo ya ditikologo tša ditoropong[lokiša | edit source]
Re šetse re badile gore ke fela palo yeo e nyakegago ya Babaso yeo e dumelelwago kua ditikologong tša ditoropong. Ke ka lebaka leo dikgato tša taolo di tšewago kua ditikologong tša ditoropong. Tše bohlokwa tša tšeo ke tše di latelago;
(1) Badiredi ba Babaso ga se ba swanela go tšewa go mmasepala wa tikologong ya toropong go išwa tikologong ya ditoropokgolo ka ntle ga tumelelo.
(2) Kua tikologong ya ditoropokgolo ga go yoo a swanetšego go swara Mothomoso yoo a sa šomego go yena mo mobung wa gagwe goba mo setsheng sa gagwe. Ba swanetše go dula moo ba abetšwego gona.
(3) Mosadi wa Mothomoso a ka tsena fela mo tikologong ya toropokgolo fela ge a na le tumelelo ya Komosasa goba ya Maseterata wa setereke seo a dulago go sona, gammogo le bohlatse bja mmasepala wa motse woo a tsenago go wona.
(4) Monna wa Mothomoso a ka dula tikologong ya toropo fela ge a na le tumelelo (e ka ba ya go šoma goba go etela gona) goba ge a belegetšwe moo, goba a šomile moo go ya ka molao mengwaga ye lesome, goba mošemane yoo tatagwe a šetšego a humane tumelelo ya go dula fao.
(5) Ditumelelo tša go dula tikologong ya toropo tša Mothomoso yo a tšwago ditšhabeng, di loketše fela nako yeo a lego mošomong wa mong wa gagwe ka yona.
(6) Badiredi bohle ba swanetše go ngwadišwa lekaleng la mmasepala la bongwadišo. Mothapi le yena o swanetše go tsebiša lekala leo ge modiro wa modiredi wa gagwe o fedišwa.
(7) Babaso bao ba tšwago mafelong a ka ntle ga Repabliki le Afrika BorwaBodikela ga se ba swanela go dula goba go šoma ditoropong ka ntle ga tumelelo. Tumelelo ye bjalo e fiwa fela ka tlase ga mabaka ao e sego a ka mehla. Batho bao ba thwalwa fela ke meepo.
(8) Bathobaso bao ba tsenego ditoropong ka ntle ga tumelelo ba ka tlošwa.
Melao ye e thuša kudu gore Bathobaso bao ba šomago ditoropong, e be bona fela bao ba dulago moo. Meloko le bagwera ba bona ba ka no ya go ba etela. Fela ge ketelo ya gona e ka feta diiri tše masomešupapedi, gona moeti o swanetše go hwetša tumelelo ya komosasa wa setereke sa gabo, gammogo le ya Lekala la Boingwadišo la toropo yeo a yago go etela go yona.
Melao ye e nyakega ka tlase ga mabaka ao a fapanego. Bathobaso bao ba dulago ka ntle ga Repabliki, go fa mohlala, ba gogwa ke dikholofelo tša moputso wo mokaone, mešomo ye mebotse le bophelo bja seemo sa godimo. Ge ba ka tlogelwa go tsena ka go rata, gona ba tlo tšeela Bathobaso ba rena mediro. Bathobaso ba ditoropong le bona ba swanetše go šireletšwa, ka gobane ba phela fela ka seo ba se golago. Phalalelo ya Bathobaso ba ditšhabeng kua toropong e ka dira gore ba amoge ba toropong meputso le dibaka tša mošomo di ka fokotšega. Phalalelo yeo e sa laolwego e ka hlola mathata a tlhokagalo ya dintlo tša bodulo, bolofa, boitshwarompe le bosenyi.
Ditšhupetšo[lokiša | edit source]
Thutaleago: Lefase Maabane Le Lehono; Makwela A.O., Van Zyl M.C., Verster T.L.;(1970)


text:
1. Naa nyakišišo ya kenti ke eng?
Kenti e ruta mmele go thibela mohuta o itšeng wa phetelo goba go lwantšhana le bolwetši. Gore go tle go kgone go tšweletša kenti, banyakišiši ba hloka go e leka mo bathong. Diteko tše dingwe tša kenti ya nyakišišo di lekola ge eba kenti e bolokegile (ga e hlole mathata a tša maphelo) le ge eba mokgwatšhomo wa mašole a motho a mmele a twantšhano le malwetši a sepelelana le dikenti tša nyakišišo. Mokgwatšhomo wa mašole a mmele a motho o go šireletša kgahlanong le malwetši. Diteko tše dingwe tša kenti ya nyakišišo gape di ka dirišwa go hwetša ge eba kenti e ka thuša go thibela goba go lwantšhana le phetelo goba bolwetši. Go ka nna gwa tšea dinyakišišo tša kenti tše ntši go tšweleletša kenti yeo e bolokegilego, gape e šomago gabotse.
Ga bjale ga go na kenti yeo e neilwego laesense ya go ba kgahlanong le HIV goba AIDS.
2. Naa go HVTN 705/HPX2008 go nyakišišwa eng?
HVTN 705/HPX2008 go lekwa dikenti tše 2 tšeo di sa lekwago tša go ba kgahlanong le HIV. Dikenti tša nyakišišo di bitšwa Ad26.Mos4.HIV le Clade C gp140. Dikenti tše di tšweleditšwe ke Janssen Vaccines & Prevention B.V. Go tloga ka se sebaka, re tla di bitša kenti ya Ad26 le Proteine goba dikenti tša nyakišišo.
Kenti ya Ad26
Kenti ya Ad26 e tšweleditšwe go tšwa go baerase yeo e bitšwago Atenobaerase mohuta wa 26. Kenti ye e na le dikarolwana tša HIV tšeo di tsentšwego go yona. E hlanngwe gore e kgone go botša mmele gore o tšweletše diproteine tšeo di nyakilego go swana le tšeo di hwetšagalago mo go HIV. (Diproteine ke dilo tša tlhago tšeo di hwetšagalago go dilo ka moka tšeo di phelago, tše bjalo ka mmele wa motho le go dibaerase tše bjalo ka HIV.) Mokgwatšhomo wa mašole a mmele o ka nna wa se amogele dikhophi tša diproteine tša HIV tšeo di lego go kenti ya nyakišišo. Se se bitšwa kamogelo ya mašole a mmele. Kamogelo ya mašole a mmele a lokiša mmele gore o kgone go lemoga diproteine tšeo di swanago mo go HIV le go lwantšha baerase ge e le gore motho o ikhwetša a le nnyanyeng go HIV išago. Atenobaerase ya mohuta wa 26 e tlwaelegile mo bophelong bja ka mehla gomme e ka hlola mekgohlwane le mathata a go hema. Le ge go le bjalo, atenobaerase yeo e dirišitšwego mo go kenti ye ya nyakišišo e koafaditšwe gore e se ke ya kgona go hlola phetelo gomme ga e kotsi go batho.
Kenti ya Proteine
Kenti ya proteine, Clade C gp140, e tšweleditšwe go tšwa go proteine yeo e swanago le proteine yeo e hwetšwago mo go HIV. Se se ka tšweletša kamogelo ya mašole a mmele.
Kenti ya Proteine ya mo nyakišišong e tswakilwe le sehlohleletši seo se bitšwago Alaminiamo Fosefeiti. Sehlohleletši, ke seela seo se tsenywago go dikenti go oketša kamogelo ke mašole a mmele. Alaminiamo e dirišwa mo go dikenti tše ntši tšeo di tlwaelegilego bjale ka tša Hepathaetisi ya A le B, tiftheria le thetanase.
Ditšweletšwa tšeo di dirišwago mo go nyakišišo ye ga di a tšweletšwa go tšwa go HIV yeo e phelago, HIV yeo e bolailwego, goba disele tša batho tšeo di fetetšwego ke HIV. Dikenti tše tša nyakišišo ga di hlole phetelo ya HIV goba AIDS.
Re ka kgona go go fa tshedimošo yeo e tletšego ka ga dikenti tša nyakišišo, ge o ka nyaka gore re dire bjalo.
3. Ke mekgatlo efe yeo e kgathago tema mo nyakišišong ye?
The National Institute of Allergy and Infectious Diseases (NIAID), HIV Vaccine Trials Network (HVTN) le Janssen Vaccines & Prevention B.V. di tšweleditše nyakišišo ye. Janssen Vaccines & Prevention B.V. ke mothekgi yo a laolago gomme gape a tla bego a aba dikenti tša nyakišišo. NIAID ke karolo ya National Institutes of Health (NIH), yeo e lego karolo ya mmuša wa United States.
HVTN ke tirišano mmogo ya borasaentshe, barutiši, le maloko a setšhaba bao ba nyakanago le kenti yeo e šomago gabotse gape e bolokegileg kgahlanong le HIV. HVTN e lefelelwa ke NIAID gomme nyakišišo ye e e lefelelwa mmogo ke Bill & Melinda Gates Foundation and Janssen Vaccines & Prevention B.V.
4. Naa nyakišišo ye e tla direlwa kae le gona neng?
Nyakišišo go lebeletšwe gore e tla thoma go ngwadiša bakgathatema ka Oktobore 2017. Gomme e tla dirwa mo mafelong a:
- Malawi: Lilongwe
- Mozambique: Maputo
- Afrika-Borwa: Bloemfontein, Brits, Motse Kapa (Emavundleni, Khayelitsha, le Masiphumelele), Thekwini (Chatsworth, eThekwini, Isipingo, Tongaat le Verulam), Elansdoorn, Klerksdorp, Ladysmith, Mamelodi, Medunsa, Mthatha, Rustenburg, Soshanguve, Soweto (Bara le Kliptown), le Tembisa
- Zambia: Lusaka le Ndola
- Zimbabwe: Harare
5. Ke ka baka la eng nyakišišo ye e dirwa?
Maikemišetšo a dinyakišišo ka moka tša HVTN ke go hwetša kenti yeo e bolokegilego gape e šomago gabotse. Morero o mogolo wa nyakišišo ke:
- Go lekola ge eba kenti ya nyakišišo e ka kgona go thibela phetelo ya HIV
- Go fana ka tshedimošo yeo e nabilego ka ga polokego ya dikenti tša nyakišišo
- Go re fa malebiši ka ka gore naa kenti ka šoma bjang go thibela HIV
6. Ke batho ba ba kae bao ba tla bego ba le mo nyakišišong ye, le gona ke mang yoo e ka bago karolo ya se?
Nyakišišo e tla akaretša bakgathatema ba basadi ba ka bago ba 2600.
Go ba karolo ya nyakišišo ye, basadi ba swanetše go ba bao ba itekanetšego, ba mengwaga ya magareng ga e 18 go ya go ye 35, gomme ba se ba fetelwa ke HIV. Ga a swanela go ba a le mmeleng goba a nyantšha. Gape go na le dinyakwa tše dingwe tšeo di swanetšego go fihlelelwa. Re tlile go botšiša basadi ka ga histori ya bona ya tša kalafo, re ba hlahlobe mmeleng le go tšea disampole tša madi le mohlapologo gore di tle di dirwe diteko. Re tlile gape go botšiša basadi ka ga ditiragalo tša bona tša thobalano le tirišo ya diokobatši.
7. Naa dikenti tše tša nyakišišo di bolokegile?
Ga re tsebe dikotsi tšohle tša dikenti tša nyakišišo ka ge di filwe fela batho ba mmalwa peleng. Kenti ya Proteine e abetšwe batho bao e ka bago ba 300 gomme Ad26 e filwe batho bao e ka bago ba 110. Le ge eba ga motho o tee mo nyakišišong tša peleng yoo a ilego a amega gampe maphelong ka baka la dikenti tše tša nyakišišo, ka mehla go phela go na le kgonagalo ya gore go ka ba le mathata ao a sego a lebelelwa. Ke ka fao morero wa nyakišišo ye e le go leka go lekola ge eba dikenti tše di bolokegile ge di abelwa batho ba bantšinyana. Boitekanelo bja mokgathatema yo mongwe le yo mongwe bo tla šetšwa ka kutšwana ke baoki bao ba hlahlilwego le dingaka mo nakong ka moka ya nyakišišo.
8. Naa dikenti tše tša nyakišišo di ka šireletša bakgathatema go se fetelwe ke HIV?
Bakgathatema ga ba swanela go lebelela gore ba tla šireletšwa go HIV ke dikenti tše tša nyakišišo. Go bolela nnete, bakgathatema ba ka nna ba se hwetše kenti ya nyakišišo mo nyakišišong ye, ka ge seripa sa bakgathatema se tla hwetša seforaforetši. Seforaforetši mo nyakišišong ye, ke meetse a letswai ao a se nago twatši.
Nyakišišo ye e diretšwe gore go lekolwe ge eba dikenti tša nyakišišo di ka šoma go thibela goba go lwantšhana le HIV.
Ka ge re sa tsebe ge eba dikenti tša nyakišišo di tla thibela HIV/AIDS, bakgathatema mo nyakišišong ye ba tla eletšwa ka fao ba ka efogago phetelo ya HIV gomme ba tla romelwa mafelong ao go ona ba tla kgonago go ka fihlelela mekgwa ya thibelo ya HIV yeo e hwetšagalago.
9. Naa go tla tšea sebaka se se kaakang gore go tle go kgonwe go tsebjwa ge e le gore dikenti tša nyakišišo di a šoma?
Re tshepa gore re tla kgona go ithuta ge eba dikenti tša nyakišišo di kgona go ka thibela phetelo mo mengwageng e 4. Go a kgonagala gore re ka kgona go tseba pele ga moo.
10. Naa boitekanelo le ditokelo tša bakgathatema di tla šireletšwa bjang?
Go šireletša boitekanelo le go hlompha ditokelo tša bakgathatema ke maikemišetšo a magolo go bohle mo go HVTN le Janssen Vaccines. Ka ntle ga baithaopi, re be re ka se kgone go ka hwetša kenti ya HIV.
Kgato ya pele mo go tšhireletšo ya ditokelo tša bakgathatema ba nyakišišo ke go ba fa tshedimošo ka ga nyakišišo pele ga ge ba ka ba karolo ya yona. Bašomedi ba kliniki ba tla fa batho tshedimošo ka ga ditšweletšwa le ditshepetšo tša nyakišišo, dikotsi tšeo di ka bago gona le dikholego go bakgathatema, le ka ga ditokelo tšeo ba nago natšo. Tšona di akaretša tokelo ya go hwetša tshedimošo efe goba efe ye mpsha ka ga nyakišišo yeo e ka amago ge eba ba ka nyaka go tšwela pele ka yona, le tokelo ya gore ba ka tlogela nyakišišo nako efe goba efe ge ba rata.
Mo nakong ya nyakišišo, bašomedi ba nyakišišo ba tla šetša bakgathatema go netefatša gore dikenti tša nyakišišo ga di hlole mathata afe goba afe a tša maphelo. Bašomedi ba kliniki gape ba tla botšiša bakgathatema ka ga mathata afe goba afe a tša leago ao ba ka no bago ba itemogela ona ka gobane ba le mo nyakišišong. Ge mokgathatema a na le mathata a boitekanelo goba a leago ao a sepelelanago le go ba mo nyakišišong, bašomedi ba kliniki ba tla go thuša.
Gape go na le dihlopha tše mmalwa tšeo di ikamago ka tšhireletšo ya ditokelo le boitekanelo bja bakgathatema:
- Sehlopha sa tekolo ya polokego ya nyakišišo le boto e ikemetšego ya tšhetšo ya polokego ya data di lekola kgafetša kgafetša tshedimošo ya maphelo go tšwa go nyakišišo go lekola ge eba go bonala eka go bolokegile go ka tšwela pele ka ditšhwaana tša nyakišišo.
- Boto ya Tekolo ya Ditheo (IRB) goba Komiti ya Boitshwaro (EC) e lekola le go šetša leano la nyakišišo bakeng sa kliniki ye nngwe le ye nngwe yeo e dirago nyakišišo, go akaretšwa le tshedimošo yeo e abelwago batho ka ga nyakišišo, tšwelopele go nyakišišo, le mathata a tša maphelo go bakgathatema. IRB/EC gape e lebelela gore naa ditokelo tša mokgathatema di a hlomphiwa naa.
- Khansele ya Afrika Borwa ya Taolo ya Kalafi, ga mmogo le babea molao ba setšhaba ba dinaga tše dingwe, e okamela boitshwaro bja nyakišišo gomme e hloka dipego tša kgafetša kgafetša ka ga polokego ya bakgathatema.
- US Food & Drug Administration (FDA) le yona e lebelela gape nyakišišo ye. FDA e diriša molao wa US ka ga nyakišišo mo bathong le tirišo ya dikenti tša nyakišišo mo nyakišišong.
- Kliniki ye nngwe le ye nngwe e na le Institutional Biosafety Committee (IBC) yeo e okamelago ka fao dikenti tša nyakišišo di lokišwago ka khemising le ka fao di dirišwago ka kliniking.
- Dikliniki tše dingwe di na le Dikomiti tše kgethegilego tša Boitshwaro tšeo di okamelago mafelo ao madi le disampole tše dingwe di bolokwago go ona. Mafelo a a bitšwa dipayopanka goba bobolokelo.
- Kgoro ya tša Temo, Dithokgwa le Dihlapi ya Afrika Borwa (DAFF) e na le boto yeo e kgethegilego yeo e swanetšego go lekola le go dumelela dikgopelo ka moka tlišo ya dithoto ka nageng tšeo di fetotšwego ditšini (GMO) tše bjalo ka kenti ya Ad26 mo nyakišišong ye.
- Kliniki ye nngwe le ye nngwe ya nyakišišo e na le Boto ya Setšhaba ya Boeletši (CAB). Maloko a yona ke batho ba mo motseng bao ba tlago ka dingongorego le dikgahlego tša setšhaba le bakgathatema ba nyakišišo go banyakišiši. Maloko a CAB ke karolo ya sehlopha seo se tšweletšago nyakišišo ye nngwe le ye nngwe. Gape ba thuša go tšweletša goba go lebelela gape tshedimošo yeo e fiwago bakgathatema.
11. Naa dikenti tša nyakišišo di ka hlola dipoelo tšeo di šupago go ba gona ga HIV mo ditekong tša HIV?
Ee, dikenti tša nyakišišo go ka kgonagala gore di hlole gore bakgathatema ba bontšhe ba na le twatši mo go tše dingwe tša diteko tša HIV. Ge mokgathatema a hwetša kenti ya nyakišišo ya HIV, mmele wa bona o ka nna wa dira mašole a mmele a go lwantšhana le HIV. Ditwantšhi di thuša batho go lwantšhana le phetelo. Diteko tša tlwaelo tša HIV di nyakana le mašole a mmele a HIV bjale ka leswao la phetelo. Ka baka la se, motho a ka ba le poelo ya teko yeo e laetšago gore o na le HIV le ge e le gore ga a fetelwa ka HIV. Se se bitšwa gore ke poelo ya teko ya serophosithifi yeo e hlohleleditšwego ke kenti (VISP). O ka nna gape wa bona se se bitšwa gore ke Serorekthifithi (VISR) yeo e Hlohleleditšwego ke Kenti. Ga re tsebe gore naa ke mang yo a ka bago le dipoelo tša teko tša VISP goba gore naa dipoelo tše tša teko di tla tšea sebaka se se kaakang.
Batho bao ba nago le dipoelo tša teko tša VISP ba hloka diteko tša HIV tše itšeng go lekola ge eba poelo yeo ya go šupa gore ba na le twatši ke ka baka la VISP goba e le phetelo ya mannete. Dikliniki tšeo di kgathago tema mo nyakišišong ye di na le phihlelelo go diteko tše tše itšeng tšeo di nyakanago le baerase ka boyona go na le gore di nyakane le mašole a mmele. Bakgathatema ba teko ba swanetše go dirwa diteko fela mo dikliniking tšeo di kgathago tema mo nyakišišong ye.
Ga go na mathata a maphelo ao a sepelelanago le dipoelo tša diteko tša VISP, eupša dipoelo tša teko tša VISP di ka nna tša hlola mathata mo mafelong a mmalwa a bjalo ka tlhokomelo ya kalafo goba ya meno, mošomong, inšorense, visa bakeng sa maeto, goba ge o nyaka go tsenela bošole. Batho ba ka nna ba se dumelelwe go abelana ka madi goba ditho tše dingwe. Ge eba bakgathatema ba akantše go ka dira kgopelo bakeng sa inšorens, mošomo, goba bošoleng, ba swanetše go tsebiša ba lefelong la nyakišišo ka ga se semetseng. Khamphani ya inšorentshe, mongmošomo, goba ba bošoleng ba ka nna ba se amogele dipoelo tša teko ya HIV go tšwa go HVTN. Le ge go le bjalo, HVTN e ka kgona go šoma le bona go tiišetša gore teko yeo e nepagetšo e a dirwa yeo e tla laetšago boemo bjo nepagetše bja motho bja HIV. Ge eba o na le ditwantšhi tše gomme wa ima di ka nna tša fetetšwa go leseana la gago, leo le lona le ka no bonwago ka phošo e ka le fetetšwe gomme la thoma go fiwa kalafi. Kliniki ya nyakišišo e ka go fa khophi ya dipoelo gore o kgone go di diriša mo le lefe goba lefe la mabaka a, ge go ka hlokega gore o dire se.
12. Naa nka hwetša kae tshedimošo ye nngwe gape?
Ka ga dinyakišiša tša seklinikhale tša kenti ya HIV: www.clinicaltrials.gov
Ka ga Kgokaganyo ya Diteko tša Kenti ya HIV: www.hvtn.org
Ka ga VISP: http://www.hvtn.org/VISP
Ge e le gore o na le dipotšišo tša tlaleletšo tšeo e lego gore ga di a arabjwa ke tokumente ye, ka kgopelo re botšiše. O ka ikgokaganya le [email protected]


text:
Phetolelo ya morero ka go Seisemane
morero
theme
leina (class 3, bontši merero)
1theme‘Mongwadi o kgonne go tšweletša morero wa kanegelokopana’ — The author succeeded in developing the theme of the short story
2planscheme‘Mmušo o na le lenaneo la morero wa kagodintlo’ — The government has a plan for building houses
3lesson‘Mo dikanegelong tša Ramaila morero wo mogolo ke bomenetša bja batho’ — In these short stories of Ramaila, the big lesson is the criminality of people
4sermon
morero
work
1work
morero
scope
1scope
morero
purpose
1purpose


text:
Malusi ke mošemane wa modiša yo a dišago dinku le dipudi tša rakgolo wa gagwe ka gare ga dithaba tša Transkei. Godimodimo, dintšu di a fofa mola e le gore fase mobung, dikhunkhwane di a gogoba, makeke a sepela ka lebelo gomme lerole le a fofa ka ge Malusi a raloka dipapadi tša go lwa ka dipatla le mogwera wa gagwe. Eupša gape go na le kotsi… Naa Malusi o tla phološa dinku tša gagwe go tšhwene ye e swerwego ke tlala ye e jago diruiwa? Naa bjale ke mang monna yo a tšofetšego yo a lego ka gare ga sefatanaga sa go phadima yo a emišago sefatanaga go boledišana le yena, ebile a hlohleletša mošemane yo monnyane ka torong ya gagwe ya go ba Mopresidente? Puku ye e botse ya diswantšho e bolela ka ga mošemane yo a nago le toro ya go ba le bokamoso bja go kgahliša. Ke kanegelo ya maatlafatšo, ya boitshepho le boetapele, gomme e hlohleleditšwe ke bophelo bja Mopresidente wa peleng Nelson Mandela.
LERATO LE LEGOLO LA NIKI DALY GO BANA ke mehla le laetšwa ka dipuku tše a di ngwalelago bona. Mo mengwageng ye e fetilego ye 33 o thopile difoka tše mmalwa ka gae le moše ka ga bothakga bja gagwe bja go ngwala le diswantšho tša gagwe tše di laetšago bophelo.
Puku ya gagwe ya 1986, Not So Fast Songololo, ye e thopilego Sefoka sa Katrine Harries le Sefoka sa US Parents’ Choice, e bile yeo e kgotšego ditsela tša dipuku tša bana tša ka morago ga kgethologanyo ka Afrika Borwa. Magareng ga dipuku tša gagwe tše ntši, Once Upon a Time ebile puku ye thopilego Sefoka sa Tlhompho ka kabong ya Difoka tša US Children’s Africana Book Awards tša 2004. Jamela’s Dress e kgethilwe ke ALA bjalo ka Puku ya Bana ye e Lemogilwego bothakga bja yona, ke Booklist bjalo ka ye nngwe ya Dipuku tša Maemo ya Godimo Maemong a bo 10 go African American Picture ya 2000, gomme e thopile gape Sefoka sa Kgetho ya Dingwalwa tša Bana, Sefoka sa Silibere sa Kgetho ya Dingwalwa tša Batswadi le Sefoka sa Silibere sa Peter Pan ka Sweden. Ka 2009 Niki o abetšwe Metale wa Gauta wa Molteno ka seabe se segolo se a bilego le sona ka dipukung tša Bana tša Afrika Borwa.
O dula le mosadi wa gagwe, e lego mothadi wa diswantšho Jude Daly, ka lefelong le lennyane la thoko ya lewatle la Kleinmond, ka Afrika Borwa.


text:
O ka rata go bala sehlogo se ka leleme lefe? %%
Ithute mohlaleng wa Jonathane le Dafida. Taonelouta mošomo wo, bala pego ye ya Beibele, ke moka o dire gore e phele!
Bala kanegelo ye ya Beibele go ithuta kamoo o ka kaonefatšago dithapelo tša gago.
Bona seo se thušitšego Paulo le Silase gore ba dule ba thabile go sa šetšwe go tlaišwa.
Ithute ka Nehemia gomme o bone kamoo a ilego a thušwa go lebeletšana le baganetši.
Romela
Romela
MEŠOMO YA GO ITHUTA BEIBELE
Sepedi
Kamoo o ka Hwetšago Bagwera ba Botegago


text:
Translation of difference in Northern Sotho
difference
phapano
nounPlural differences
1phapano‘There isn't a big difference between a proverb and an idiom’ — Ga go na phapano ye kgolo magareng ga seema le seka
2Mathematicsphapano‘To find the difference between 27 and 13 we need to subtract’ — Go hwetša phapano magareng ga 27 le 13 re swanetše go ntšha
- the number (answer) we get when we subtract one number from another number
- nomoro (karabo) yeo re e hwetšago ge re ntšha nomoro e tee go tšwa go ye nngwe


text: Go moopediši. Psalme ya Dafida mohlanka wa Jehofa.36 Polelo ya go tshela molao e bolela le yo kgopo ka pelong ya gagwe;+Go boifa Modimo ga go gona pele ga mahlo a gagwe.+2 Gobane o dirile tša go iphora pele ga mahlo a gagwe+Moo a sa hwetšego molato wa gagwe gore a o hloye.+3 Mantšu a molomo wa gagwe a a gobatša e bile ke a bofora;+O kgaoditše go ba le temogo ya go dira tše botse.+4 Ge a le malaong a gagwe o loga maanomabe.+O ipea tseleng e sego e botse.+Ga a gane se sebe.+5 Wena Jehofa, botho bja gago bo magodimong;+Potego ya gago e fihla marung.+6 Toko ya gago e bjalo ka dithaba tša gago, wena Modimo;+Kahlolo ya gago ke bodiba bjo bogolo.+Wena Jehofa, o phološa motho le phoofolo.+7 Botho bja gago ke bjo bohlokwa gakaakang, wena Modimo!+Bana ba batho bona ba tšhabela ka tlase ga moriti wa maphego a gago.+8 Ba nwa tše di humilego tša ntlong ya gago gomme ba kgolwa;+O dira gore ba nwe melapong ya menate ya gago.+9 Gobane go wena go na le mothopo wa bophelo;+Ka seetša se se tšwago go wena re kgona go bona seetša.+10 Tšwela pele o bontšha botho bja gago go bao ba go tsebago,+Le toko ya gago go ba dipelo tše di lokilego.+11 Anke lenao la boikgogomošo le se tlo ntlhasela;+Ge e le seatla sa ba kgopo, anke se se mphetoše yo a ralalago.+12 Gona moo bao ba tlwaetšego go dira tše di gobatšago ba wele;+Ba kgoromeleditšwe fase gomme ba se kgone go ema.+